text:
Splicacion MiPensioen App
MiPensioen Mobile App ta patur cliente cu ta cobra pensioen di biehes y cu ta registra den e portal di MiPensioen. Pa uza MiPensioen App mester log in cu e mesun usernanme y password cu ta uza riba e portal. Si e pensionado no ta registra ainda riba e portal di MiPensioen por registra direct via di e app mes.
Pa instala e app busca e app MiPensioen den Playstore of Appstore y instala esaki. E usuario ta yena su username y password y despues ta crea su pin cu e lo keda uza cada biaha cu mester haci uzo di e app.
Den e app aki ta haya documentonan manera Jaaropgaaf y Inkomensverklaring. Tambe por mira e pagonan cu a ricibi for di SVb y por comunica cu SVb su Departamento di Pensioen mandando un e-mail via di e app.
Nos ta recorda tur pensionado di SVb cu pa cualkier informacion por yama telefon 527-2760 of email nos na pensioenen@svbaruba.org.


c: text/html

text:
[BIBANDO DEN BARIO]: Un yamada na habitantenan di Barber, Flip, Mahuma, Seru Fortuna, Juan Domingo, Boca Sami, Jandoret, Sta. Maria, Suffisant, Muizenberg i besindario pa bishitá un di e sentronan di bakunashon mobil den bario. Por bakuná entre 1’or di mèrdia pa 8’or di anochi segun e skema.
E último dos seshonnan di informashon den bario ta tuma lugá djabièrnè 28 di mei pa 7’or di anochi na ABVO i djasabra 29 di mei pa 4’or di atardi na Club JPF. Bo ta keda invitá pa bin hasi tur bo preguntanan na nos ekspertonan.

robotstxt: allowed

filter: keep


text:
Pa por yega na e metanan di e fundashon, PWF ta tene un luna di kolèkt tur aña na Sèptèmber.
Boluntarionan di PWF ta aserká donatornan na diferente manera.
Algun boluntario ta bishitá e kompanianan personalmente i otronan ta yuda den e ‘callcenter’ i ta aserka kompanianan via di telefòn. Den wikènt e boluntarionan ta para na lokashonnan stratégiko ku nan buzon di kolèkt. Tambe tin buzon na por ehèmpel kasa di e.o. supermerkadonan i snèknan. Tambe bo por haña e buzonnan na bankonan i na misanan.
Tin un komishon di kolekta bou di guia di e dos tesorero di e hunta di direktiva ku ta kuminsa hasi preparashonnan for di den februari. Tambe nan ta traha plannan pa otro aktividatnan pa rekoudá fondo.
Tur luna ta tene un kolèkt na Sambil. Esaki tambe ta yuda den e totalidat.
Tur aña diferente.


text:
E kompleho di fòrti na Santa Krus / Sint Cruijs / Sint Crux.
Seri di Herensia Kultural
E fòrti na playa di Santa Krus ya tin mas ku tresshen aña. E historiadó Dr. Johan Hartog ta deskribí e fòrti i ta konta di e diferente susesonan históriko rondó di e playa i e fòrti. Te ku aña pasá nos no tabata sa mihó ku ta un fòrti so tabatin na e playa. Hartog ta menshoná den su buki di fòrti publiká na 1997, un ‘Batterij Krabbenbaai’, ku mester tabata situá sùit di e playa di Santa Krus, pero ku nunka no a haña.
Fred Chumaceiro i mi persona komo miembro di e grupo di trabou di Arkeologia di NAAM (Werkgroep Archeologie van NAAM) ta studiando lugánan históriko na Kòrsou. Na yanüari 2009 nos tabata na Santu Pretu, e playa sùit di Santa Krus, pa verifiká presensia di un kas òf ruina, ku tabata figurá riba e mapa di Kadaster di 1962. Aya, riba e rant di baranka nortost kantu di e playa, bou di pal’ i mansaliña grandi, nos a topa restunan di un batrei di fòrti. Pa promé biaha nos a mira e piedanan grandi di kañon (e parti abou di un buraku pa tira), tres ehemplar banda di otro , i un evidente skina ipleistu, ku pida pida muraya. E total apénas tabata sali riba tera, pues nos no a keda straño ku nunka ántes niun hende no a rekonosé komo un batrei. Naturalmente nos a kere ku nos a haña e ‘Batterij Krabbenbaai’, pero a resultá di no t’asina.
Algun luna despues mi a deskubrí den nos Archivo Nashonal na Skalo e mapanan di fòrti- i batreinan di Kòrsou, ku e ofisial di marina D. Creefts a traha na 1784 i 1785. Promé ma kere ku aki tabata trata di un mapa di planifikashon. Pero pronto nos a biní bei ku e mapanan ta indiká fòrti- i batreinan di bèrdat , ounke ku hopi diferensha arkitektóniko kompará ku e situashon aktual. Na tur, e mapa di Creefts ta indiká 26 batrei i fòrti te awor deskonosí. Di eseinan nos a haña 13 bèk i e otronan a disparsé total- òf parsialmente. Den e serie Herensia Kultural, NAAM a yega di skibi kaba tokante e Kompleho di Fòrti na Kenepa (28 di novèmber 2009) i Fòrti Collenburg na playa di Fuik (27 di febrüari 2010).
Pero laga nos ban bèk Santa Krus. Nort di playa di Santa Krus ta keda Lagun. Creefts sin embargo ta yam’é ‘Crabbe Baaijtie’ i ta pinta un batrei na e skina sùit, dos fortalesa riba e playa i un total di kuater edifisio; pues tabata realmente Fòrti Krabbenbaai manera Hartog ta menshoná. E tabata keda pues nort i no sùit di Santa Krus. E nòmber Krabbenbaai sin embargo ta un deformashon di e palabra Krappebaai, manera tin skibí riba un otro mapa. Tur hende ku konosé Lagun, sa ku e tin un playa chikí, pèrtá , berdaderamente un playa ‘krap’ (ulandesnan ta bisa ‘krap’ pa pèrtá)! Pa via di konstrukshon di proyekto turístiko na ámbos banda di e playa probablemente nada no a sobra di Fòrti Krabbenbaai.
Na Santa Krus, ku Creefts a yama St. Cruijs, nos ta haña no ménos ku kuater batrei riba su mapa. Un di nan den e ‘Kleyne baay van St. Cruijs’, esta e playa chikí di Santa Krus, ku awor yama Santu Pretu. E batrei aki parse esun ku nos a haña masha hopi. Den e ‘Groote baay van St. Cruijs’ nos ta mira dos batrei, na kada banda di e playa i un batrei grandi na e huki sùit di e playa ku tres edifisio su tras, e ya konosí Fòrti Santa Krus. Na novèmber 2009 un paseo kòrtiko a hiba nos na e baranka nort enfrente di e playa di Santa Krus, kaminda awor piskadónan tin nan kas- i botonan. Armá ku nos konosementu atkerí djis promé, nos a mira e batrei unbé . Ainda a sobra hopi di dje, pero e plan no a kuadra ku e pintura di Creefts. Un struktura sentral firkant ta rondoná pa un batrei mas pareu. Na otro banda di e playa, riba e baranka na parti sùit di e bich, djis pegá ku e kas di Kaptein Goedleven (señor Juni Obersi) nos a deskubrí e restu chikitu di un batrei mas. Esei si tabata kuadra ku e mapa di Creefts. Di e fòrti ‘grandi’ konosí, sin embargo, atrobe no tabatin masha kos ku ta kuadra. Sí nos a haña tras di e fòrti den e mondi e fundeshinan di diferente kas.
Mas trabou di investigashon den Archivo a produsí otro mapa interesante. Lamentablemente e mapa akí no ta fechá i no tin e nòmber di esun ku a trah’é tampoko. E mapa ta minusiosamente pintá. E nòmbernan di e playanan awor ta ‘St. Crux Bay’ en ‘Klyn St. Crux’. E mapa ta mustra solamente e fòrti prinsipal, sin embargo ku un plan ku parse e fòrti mas manera nos ta hañ’é awor. E fòrti enkambio, ta dje tapá ei ku wabi ku te ainda nos no por a sigui e murayanan di e fòrti kompletamente. Na e bichnan di e dos playanan riba e mapa aki tin muraya pintá, ku nunka no a keda konstruí.
E fòrti prinsipal di Santa Krus ta un di e fòrtinan mas bieu ku a traha pafó di siudat. Na 1701 Dirèktùr Nicolaas van Beek a duna enkargo pa “laga konstruí kuater batrei habrí , ku ta haña nòmber di e playa kaminda nan ta situá : e batrei di Santa Krus, na Krabbenbaai, na Sint Michielsbaai o sea San Mi, i na Piscaderabaai” (Hartog, Forten 1997). Parti wèst di Kòrsou tabata protehé dor di e batreinan di Santa Krus i Lagun (Krabbenbaai) kontra di desembarkamentu di enemigu na e lugánan mas adekuá pa tira anker na Bándabou. Ora na 1713 fransesnan bou di mando di Cassard a disidí di subi tera parti wèst di Kòrsou, konsekuentemente nan no a hasi esei tampoko na Santa Krus, pero na e tereno di plantashi ‘Spaansche Put’,(Pos Spañó) ku ta muchu ménos aksesibel.
Den e artíkulo di Ñapa tokante fòrtinan di Kenepa, ya kaba nos a menshoná e konkista dor di Louis Mercier di tantu e fòrti na Santa Krus komo esun di Kenepa durante e revolushon di katibu na 1792. Na e fòrti di Santa Krus, Mercier a kue e komandante Van der Grijp i su mulatonan presu. (Hartog; Tula 1973).
Na 1805 inglesnan a apoderá di “Batrei Santa Krus” sin topa ku niun resistensha, pasobra pa hinter e divishon wèst únikamente sinku hòmber a presentá (pa defendé) “ (Hartog, Forten 1997). Despues a reina un silensio rònt di e fòrti i e batreinan di Santa Krus. Mas investigashon lo mester determiná ki dia a konstruí e tres batreinan ku a keda redeskubrí.
Fuentenan
Dr. J. Hartog, Forten, verdedigingswerken en geschutsstellingen van Curaçao en Bonaire, 1997.
Mapa, pintura i prenchi di Antia Ulandes i paisnan/islanan bisiña , ku ta wardá na Archivo General di Reino na Den Haag i den Archivo Nashonal di Antia na
‘Curaçao met alle batteryen’; mapa di D. Creefts 1784 (Westpunt te Willemstad).
Mapa di St. Crux., sin nòmber, sin fecha
Teksto i portrèt: Francois van der Hoeven/NAAM


text:
Den e fin di siman tras di lomba, por a tuma nota di rumornan cu ta pasa via di Whatsapp tocante un relacion estrecho entre Prome Minister di Aruba Señora Evelyn Wever-Croes y un cartel di droga na Aruba cu ta wordo guia door di famianan di e Premier di Aruba. Prome Minister ta nenga esaki categoricamente bisando: “Ni ami ni mi famia tin ningun relacion cu cartelnan di droga of cualkier otro cartel. Semper m’a bisa y semper mi a para riba, cu cada persona ta responsabel pa su propio actonan y esun cu comete algo ekiboca, e mester sinta riba su propio blaar”.
Lamentablemente, Prome Minister a enfatisa, mescos cu otro famianan na Aruba, tin comportacion menos bon tambe den su propio famia. Nos ta corda e ex Minister di AVP, Señor Paul Croes cu ta culpabel di actonan di corupcion. “Pero ami no tin nada di haber cu esaki tampoco. Cada ken mester carga nan propio responsabilidad y sinta riba nan propio blaar”, Prome Minister a accentua.
Prome Minister a sigui bisa cu si acaso tabata tin detencionnan den miembronan di su famia cu e no ta na haltura di dje, esaki ta un prueba cu e sistema di nos pais ta funciona y cu Gabinete Wever-Croes ta duna Ministerio Publico tur espacio cu e tin mester pa actua independientemente. Esey ta haci nos estado di derecho mas fuerte.
“Pa mas informacion di tur interesado, mi mester referi bo na Ministerio Publico pasobra ami no sa nada di e caso aki. Ami ta para pa integridad y mi a mustra esaki durante mi carera politico di 12 aña y sigur e ultimo 4 aña como Prome Minister di Aruba”, Prome Minister a duna di conoce.
Gabinete Wever-Croes, den e ultimo 4 añanan aki a pone e fundeshi pa un Aruba integro. Awe ta trata den Parlamento un ley di integridad y asina nos ta sigui den e gobernacion aki tambe.
“Ami ta para pa integridad y mi ta para contra corupcion. Laga e rumornan aki cu nos sa di unda nan ta sali, cu ta directamente di oponentenan politico, laga e rumornan aki pa loke nan ta, rumornan. Kere den loke bo ta mira. Mi actonan ta mustra mas di loke oponentenan politico kier purba laga bo kere”, Prome Minister Evelyn Wever-Croes a termina enfatisando.


text:
MCB a instituí for di inisio di COVID-19 diferente forma di protekshon pa tantu nos klientenan komo empleadonan. Esaki ta inkluí e kantidat limitá di kliente ku por drenta den nos brènchnan pa asina mantené e reglanan stipulá di salubridat i di distansiamentu sosial.
Nos ta pidi nos klientenan pa por fabor bini Banko ku bo tapaboka bistí. Komo regla, nos ofisialnan di seguridat lo pidibo djis baha e tapaboka pa identifiká bo kara promé ku bo drenta den un di nos brènchnan pa hasi bo transakshon.
Pa evitá aglomerashon na nos brènchnan, nos ta pidi nos klientenan pa hasi uso mas tantu posibel di nos servisionan digital i ‘self service’ manera: Online Banking, tarheta di Bankomatiko, Bankomatiko/ATM (pa lanta i depositá plaka), Online Banking i nos servisio di 24/7 Deposit.
Maduro & Curiel’s Bank ta hasi un yamada na tur kliente i henter nos komunidat, pa por fabor protehá bo mes i protehá esnan rondó dibo. Pa evitá ku e pandemia akí ta sigui plama, ta importante pa un i tur mantené e reglanan ofisial di distansiamentu sosial, higiena i salubridat.
Laga nos tur duna di nos banda, pa nos logra Huntu Awe i Mañan!
MCB a instituí for di inisio di COVID-19 diferente forma di protekshon pa tantu nos klientenan komo empleadonan. Esaki ta inkluí e kantidat limitá di kliente ku por drenta den nos brènchnan pa asina mantené e reglanan stipulá di salubridat i di distansiamentu sosial.


text:
Mi tabata rabia ku antianonan na Hulanda ku ta tra mal propaganda pa Korsou, pero awoki mi ta pensa ku nan ta bon mes. Miho nos baha tur billboard di dushi Korsou (si tin), paso eii… Niun hende no ta kere e kos ei mas. Ayeranochi tabatin un tiroteo a tuma luga na nos Aeropuerto internashonal Hato. Normalmente ora mi tende un tiroteo na Korsou, pa tristu ku ta, mi no ta ni worry. Pero e wega di bashament’i bala na aeropuerto si a kansa mes mes. No tin mas mal propaganda ku esaki!!
Korsou a bira notisia internashonal, lamentablemente no ta pa nada bon. Dos hende a muri i hopi mas tabata herida. Asta turistanan ku tabata na Hato a haña bala, hende ku no tin nada di haber ku e bagamunderia aki. Forsa na famia di e defuntunan.
Awo ban wak kuantu ta dura prome ku polis kue esun ku a hasi e ko’i loko aki.. Anto si nan hañ’e mes, kuantu aña e ta haña.
Ta aki un luna nos tin Curacao North Sea Jazz Festival ku lo ta un bon propaganda pa Korsou un biaha mas. Ban wak kuantu hende lo bin. Ami lo baha na Mega Pier numa, mas serka.


text:
E sentimento di consumidor a deteriora den e prome trimester di 2019, segun e ultimo resultadonan di e Encuesta di Confiansa di Consumidor (CCS) 2 di Banco Central di Aruba. E Indice di Confiansa di Consumidor a cay te na 95,8, for di 97,0 e trimester anterior, indicando sentimentonan relativamente pesimistico (Grafiek 1).
E indice por varia entre 90 y 110. Entre 90 y 100, e indice ta mustra un situacion di pesimismo. Un indice di exactamente 100 ta indica cu consumidornan no ta ni optimista, tampoco pesimista, pero ta neutral den nan pensamento di desaroyo na Aruba. Entre 100 y 110, e indice ta mustra un situacion di optimismo den pensamento di consumidornan.
E Indice di e Situacion Actual a empeora den e prome trimester di 2019, bahando cu 1,4 punto di indice na 94,6. E indice di situacion personal financiero actual a bira pesimista den e prome trimester di 2019, esta di 102,5 pa 97,5. Tur e otro componentenan di e Indice di e Situacion Actual ta mas negativo, cu excepcion di e situacion financiero actual di gobierno, cu a subi cu 3,3 punto di indice na 96,7.
E Indice di Expectativanan a deteriora den e trimester bou di revision, bahando cu 0,5 punto di indice te na 97,3. Consumidornan tabatin expectativanan menos positivo ariba nan situacion personal financiero, como cu e indice aki a baha, di 104,4 pa 101,2 (31,3% di respondientenan a indica cu nan situacion financiero lo ta miho den e siguiente 6 luna). Respondientenan tabata ainda pesimista riba e otro componentenan di e Indice di Expectativa.
E indice di Habito di Consumo ta esun cu a baha mas durante e prome trimester di 2019, cu 1,8 punto di indice te na 96,7. Tur componentenan di e indice di e Habito di Consumo a baha, pero consumidornan tabata neutral pa compra di aparato grandi y positivo pa bay cu vakantie. E gran mayoria di respondientenan (86,7%) ta anticipa cu prijsnan lo subi den e siguiente 6 luna, resultando den un Indice di Expectativa di Prijs di 90,5.
Resumiendo, e deterioracion den e confiansa di consumidor ta atribui na bahadanan den virtualmente tur componente.


text:
Manera boso ta na altura tin pa Aruba un asina yama Tropical Storm Warning y ta spera yobida fuerte cu lo cuminsa diaranson rond 6:00 di atardi. Y ta pronostica tambe cu esaki lo sigui riba diahuebs proximo. Crisisteam HOH ya ta algun dia bezig cu preparacionnan riba tur front pa asina salvaguardia siguridad di nos pashent-, colega- y bishitantenan. Ta reuni regularmente pa asina keda monitor e situacion di cerca y tuma e decisionnan cu siguridad di un tur na prome luga.
Algun decision pa loke ta cuido di nos pashentnan mester a wordo tuma como precaucion. Nos ta lamenta esaki y ta pidi di un tur compresnion mirando cu ta un situacion cu no ta den nos man. Tene bon na cuenta lo siguiente:
- Tur pashent cu tin un operacion planea riba diahuebs, 30 di juni ta cancela. Lo yama e pashent directamente y traha un cita nobo mas lihe cu ta posibel.
- Tur pashent cu tin cita diahuebs y diabierna awo n’e policlinicanan y tambe na e departamentonan diagnostico manera Radiologia, Functiekamer etc. ta cancela. E pashent lo haya un cita nobo mas lihe cu ta posibel.
- Dialisis si ta sigui normal pa tur nos pashentnan.
- Testcenter HOH ta muda y lo ta diahuebs y diabierna awo den wachtkamer di MOB, situa riba prome piso pa brinda servicio.
- Recomendacion urgente ta bay na tur bishitante/ famia pa no bin Hospital pa bishita ni diaranson anochi ni diahuebs durante dia. Purba di haci mas cu por uzo di telefon priva, videcalling etc. pa keda den contacto cu e pashent admiti den Hospital.
- Departamento di Emergencia di HOH ta habri pa cualkier emergencia 24/7 pero ta pidi un y tur pa si e caso no ta undo di urgencia acudi cerca bo dokter di cas.
Crisisteam, staf y coleganan di HOH ta desea di trankilisa un y tur cu Hospital ta ocupa cu e preparacion necesario. Como TEAM HOH den pasado nos a yega di pasa den situacionnan asina y semper nos a keda brinda e cuido necesario na nos pashentnan y alabes semper ta cuida otro como colega. Pa cualkier informacion por subi medionan social di Hospital unda lo keda mantene comunidad di Aruba al tanto di tur e ultimo desaroyonan.


text:
Parlamentario Mervin Wyatt-Ras a haci preguntanan na Premier Evelyn Wever-Croes tocante studiantenan cu a bay studia na Hulanda, en relacion cu e problemanan cu vivienda aya na Hulanda. Premier Wever-Croes, den un carta dirigi na e Parlamentario, a informa e Parlamentario cu 293 studiante a bay Hulanda, y na momento cu nan a yega, 56 no tabata tin cas. Mientras tanto e mentornan a yuda mayoria te cu nan a haya un cas. 11 studiante no a haya un cas di nan gusto ainda.
Parlamentario Wyatt-Ras a insinua cu ta awor diripiente Arubahuis no ta yudando studiante ni mayornan, pero Premier Wever-Croes a recorde cu no ta awor diripiente, ta un maneho cu a cambia tempo di Gabinete Eman caba. Ademas, e problema di vivienda na Hulanda no ta un problema di Arubianonan so, e ta un problema pa e Hulandesnan tambe. Hasta Premier a mustra e Parlamentario con universidadnan di Amsterdan, Utrecht, Eindhoven y Maastricht a pidi studiantenan di exterior pa no bay Hulanda mes, tanten nan no tin cas, algo cu a causa debate politico na Hulanda. Pues no ta un problema di Aruba of Arubahuis.
Finalmente Premier Wever-Croes a sigura sra. Mervin Wyatt-Ras cu Gabinete Wever-Croes SI tin interes di nos studiantenan na pecho, y Minister di Enseñansa Endy Croes ya ta trahando riba solucionnan structural pa e retonan aki.


text:
Minister Plenipotenciario Interino Ady Thijsen: MI PROME IMPRESION DI CONSEHO DI MINISTER DI REINO TABATA BON
Tabatin espacio pa combersa cu politiconan prome y despues di reinion
ORANJESTAD – Siman pasa diabierna Minister Plenipotenciario Interino Ady Thijsen a atende su prome Conseho di Minister di Reino, den cual a trata diferente tema hopi importante. Minister Thijsen a expresa cu den tur su añanan di experiencia den Parlamento y como Presidente di Parlamento tambe, el a experiencia hopi cos, pero esaki ta algo completamente otro.
Minister Thijsen a expresa cu el a wordo bon ricibi y pues tin un bon prome impresion di su prome Conseho di Minister di Reino. E reunion tabata ‘zakelijk’ pero cu espacio pa combersa cu otro Minister cu tabata presente. Na e ocasion Minister Thijsen y Secretario di Estado Alexandra van Huffelen a sinta band’i otro y tabatin e oportunidad pa combersa riba varios topico prome cu e reunion a cuminsa. Un otro persona cu Minister Thijsen ta contento di por tabatin e oportunidad di intercambia cu ne tabata Minister President di Hulanda Mark Rutte, considerando cu Hulanda ta pasando den tempo dificil mescos cu Aruba y pues a intercambia tocante esey.
Banda di e diferente intercambionan cu tabatin, Minister Thijsen a splica cu den un reunion asina importante den Conseho di Minister di Reino e ta hopi importante pa bo ta alerta, sa con bo ta trece informacion dilanti y pa bo tin conocemento di e materia.
Minister Thijsen ta un profesional cu hopi experiencia. Durante di su carera el a asisti varios reunion na Hulanda pa trata diferente tema incluyendo Parlementaire Overleg den cual a debati riba puntonan clave manera Geschillenregeling. Ademas e ta un hurista cu specialisacion riba e parti constitucional.
Concluyendo Minister Thijsen a bisa cu el a experiencia cu tin hopi respet pa Aruba su Prome Minister Evelyn Wever – Croes. Y cu Hulanda ta consciente cu tin biaha tin diferencia di opinion pero cu nan ta respeta esey y ta duna oportunidad pa purba yega na concensus. “Mi ta sinti cu mi por forma un bon relacion cu e Ministernan eynan y nan conseheronan. Nos ta den un proceso dificil, pero mi ta kere cu hunto nos ta sali afo.”


text:
E ordenansa nobo pa impuesta di turista pa Boneiru huntu ku e amienda, ku a keda aprobá pa un mayoría den Konseho Insular, lo bini na vigor entrante 1 di yüli 2022. Despues ku a risibí konseho hurídiko, ta konkluí ku e proseso a kana korektamente. E ordenansa i amienda ku ta introdusí un impuesto pa turista nobo pa Boneiru a pasa ku un mayoría di voto den Konseho Insular dia 12 di aprel último. Despues ku e ordenansa i amienda ambos a keda aprobá, a surgi pregunta tokante kon e proseso a kana, i si esaki a sosodé korektamente.
Despues di evaluashon húridiko a konkluí ku e proseso a kana korektamente. Basá riba esaki,
gezaghèber komo presidente di Konseho Insular i tambe e grifir a firma e ordenansa nobo i tambe
e amienda. Entre tantu e ordenansa I amienda a keda publiká, entre otro riba e wèpsait www.konsehoinsular.com.
Aki por mira e ordenansa nobo bou di “Bestuurlijke stukken/Verordeningen 2022” i e amienda bou di “Bestuurlijke stukken/Amendementen 2022”. Ku e amienda a ahustá e impuesto pa bira USD 75 pa kada bishita. Pa habitantenan di islanan di anterior Antia Hulandes, i tambe mucha bou di 13 aña, e impuesto ta USD 10 pa persona pa kada bishita.
E impuesto nobo di turista ta bai na vigor dia 1 di yüli próksimo, pa bishitantenan di Boneiru. Pa
turistanan ku ta bini ku barku krusero e impuesto nobo di USD 10 pa persona ta bai na vigor
entrate 1 di yanuari 2023. Pa mas informashon por tuma kontakto ku ofisina di Finansas di Entidat
Públiko di Boneiru, via telefon 717-5330 ekstenshon 2624 òf e-meil http://belasting- olb@bonairegov.com.


text:
16 Apr Curoil ta hasi kontribushon na Team di Bakunashon
Ayera 15 di aprel, den oranan di mainta, direktor di Curoil Group, sr. Yamil Lasten a hasi entrega di 30 muis na e team di bakunashon. E muisnan aki ta destiná pa e sentro di bakunashon na World Trade Center (WTC) ku for di djarason 13 di aprel último ta operashonal i tin kapasidat pa bakuná inisialmente 1500 persona pa dia, ku intenshon pa gradualmente oumentá esaki na 5000 persona pa dia. Ku entrega di e muisnan aki, Curoil ta yuda fasilitá e proseso di registrashon di personanan ku ta bin bakuná ya ku nan ta mas fásil i ergonómiko den uso ku e muispad di un laptop.
Curoil ta sostené e kampaña nashonal di bakunashon i ta invitá tur siudadano ku ta bin na remarke pa bakuná, pa informá nan mes via di e kanalnan ofisial di e benefisionan di bakunashon i bakuná pa di e forma aki nos pais i mundu henter por sali di e pandemia aki.


text:
Saba
Saba ta un isla ku ta keda na Laman Karibe i ku desde 2010 tin un status konstitushonal di munisipio partikular di Hulanda.
Anteriormente Saba tabata un di e islanan di Antias Hulandes i esun di mas chiki den e grupo aki. Antias Hulandes a disolve ora Kòrsou a haña su status aparte huntu ku Sint Maarten, riba 10 di òktober 2010, mientras Saba huntu Boneiru i Sint Eustatius a bira munisipionan di Hulanda. E tres islanan aki ta wordu yama Islanan - BES. Saba tin un área di 13 km². Den 2004 e poblashon tabata konta mas o menos 1.424 habitante.


text:
Kódigo di Kondukta
Kontraloria ta konsiente ku su mes integridat den ehekushon di su tareanan mester ta fuera di tur duda. Un kódigo di kondukta ta indispensabel pa un organisashon stimulá integridat den su mes operashon. Kontraloria su kódigo di kondukta ta sirbi komo guia pa e manera ku nos ta trata ku otro i ku tersero, hasi investigashon i atendé asuntu diario na trabou. E kódigo di kondukta ta inkorporá e balornan sentral ku kada empleado mester usa pa dirigié den su desishonnan. Por resumí e kódigo di kondukta di e siguiente manera:
Nos di Kontraloria General di Kòrsou:
- a pèrkurá pa nos outonomia ta fuera di tur duda;
- ta hasi nos trabou na un manera profeshonal, ophetivo, responsabel i minusioso;
- ta kouteloso ku informashon konfiá na nos;
- tin un bista krítiko i ta presta trabou di kalidat haltu;
- ta habrí pa konosementu i idea nobo, ta mantené nos konosementu i kapasidat na nivel i ta kompartí esaki ku otro;
- ta habrí pa komunikashon respetuoso i konstruktivo;
- ta enbolbí ku kuestionnan ku ta biba den komunidat;
- ta íntegro, kla i transparente, i konsistente den loke nos ta hasi;
- ta praktiká ‘fair play’ i ta habrí i sinsero.


text:
Si nos djis pensa cu un mucha ta den mundo pa biba un bida felis, sigur y unda e por crese den un forma harmonioso y creativo… anto nos por puntra nos mes… cuanto mucha tin e honor di lanta asina… den e mundo cu nos ta bibando aden.
Rond mundo muchanan ta confrontando situacionnan unda tin guera… Rond mundo no tin ‘tempo’ pa e mucha por lanta den e harmonia necesario… majornan ta traha demasiado ora…
Rond mundo muchanan ta demasiado gordo, pa motibo di mal alimentacion y custumbernan di bida…
Rond di mundo computer y tv ta e miho amigo di e muchanan…
Den hopi pais rond di mundo tin issuenan di abuso sexual, fisico of verbal cu ta concentra rond di mucha. Esaki den un era unda informacion ta na punta di nos dede…
Rond mundo ainda no ta kere e mucha den hopi caso ora e ta purba conta di su dolornan di bida…mucha, stop di exagera…
Rond mundo ainda ta jama un mucha pa ‘bobo, ‘bo no ta sirbi pa nada’, ‘bo lo no bira nada den bida’, ‘miho nunca bo a nace’…
Rond mundo no ta sinja un mucha di chikito pa desaroya su talentonan creativo… pa desaroya un amor propio sano…
Rond mundo ainda ta hopi dificil pa e mucha por papia riba e echo cu e la worde abusa den un of otro forma.
Rond mundo ainda ta forma mas y mas comicionnan cu ta traha tratadonan bunita cu no ta ser ehecuta nunca, pasobra no tin placa pa projectonan social…
Rond mundo hende y comicionnan ta bringa pa e honor ken a hasi of laga di hasi of ken ta experto of ken no…
Na Aruba tambe…
Pesey mi ta gusta e quote di Unicef … ‘Nos no por warda riba majan… e futuro di e muchanan ta AWE’…
Pabien na tur muchanan riba nan dia y forsa na tur adulto pa hasi nan posibel… y duna cada mucha un bos y un lugar unda pas y amor limpi y genuino ta reina…
Na Aruba tambe…
Cu tur sinceridad…Ingrid Werleman


text:
Prome Minister Evelyn Wever-Croes: REFLEXION BAN KEDA ENFOCA RIBA COSNAN POSITIVO Ban saca forsa pa hunto nos hiba Aruba padilanti
Na fin di siman y riba e dia festivo di San Juan y Dera Gay, Prome Minister Evelyn Wever-Croes ta encurasha pueblo di Aruba pa enfoca riba cosnan positivo cu tin rond no obstante e temponan dificil cu mundo y pueblo di Aruba tambe ta pasando aden.Cu positivismo lo logra haci di nos pais, un pais fuerte y resiliente.
Prome Minsiter:
“Aruba ta pasando ainda den temponan dificil. Berdad nos a sali di Covid pero aworaki mundo y nos pais a cay den un crisis nobo, e conflicto di Ukraina cu a causa e aumento drastico di prijsnan di crudo, gasoline y productonan petrolero. Nos ta importa practicamente tur cos, esey kiermeen nos ta importa e aumento di prijsnan di otro paisnan y consecuentemente aki na Aruba tambe costo di bida a subi.
Ora costo di bida ta subi asina, nos ta encontra cu temponan dificil y hopi biaha nos por perde enfoke. Pero mi ta kere ta importante pa nos cada uno keda enfoca riba cosnan positivo den nos bida. Wak rond di bo cuanto cos positivo tin den bo bida.
Talbes mi por yuda bo cu un algun cos positivo cu awe ta pasa den nos pais. Siman pasa tabata tin 923 caso activo di Covid na Aruba y awe nos ta na 469 caso activo. Esaki ta algo hopi positivo. Esaki no kiermeen cu Covid a bay. Ainda tin 469 persona cu Covid, 9 persona den Hospital y 1 den ICU. Pero e un noticia aki ta un indicacion cu nos tin e situacion ainda domina.
Otro noticia positivo ta e prome paso cu a wordo tuma awe, diabierna 24 di juni, den Conseho di Minister di Reino. Gobierno por cuminsa prepara pa paga e 5% otro luna na tur esnan cu ta traha pa Gobierno y esnan cu ta traha pa fundacionnan cu ta wordo subsidia pa Gobierno.
Y asina, den bida di cada un di nos, tin cosnan positivo rond. Ta keda na nos si nos kier wak e positivism of si nos kier keda lesa, scucha, wak y kere noticianan eyfo cu ta hopi negativo y ta pone nos pueblo den luz negativo tambe.
Aruba tin mester di nos tur, ainda tin mester di nos tur. Hopi di nos ta cansa ta berdad. Pero ban saca forsa manera nos a haci semper manera Arubianonan cu ta stima e baranca aki, cu ta orguyoso di e pida baranca aki, cu ta stima nos famia y nos pais, ban saca forsa di eynan pa hunto nos hiba Aruba padilanti.


text:
Fundacion Telefon pa Hubentud Aruba pa algun tempo caba ta exportando conocimiento den region, y sigur pa e islanan BES (Bonaire, Sint Eustatius y Saba). Ariba diabierna 26 di augustus ulimo Fundacion Telefon pa Hubentud Aruba a ricibi bishita di cabesantenan di scolnan katholico di Bonaire.
E cabesantenan tawata kier a haya mas informacion tocante e manera di opera di Fundacion Telefon pa Hubentud Aruba, problemanan andando bao di nos muchanan y hobenan, y tocante diferente proyecto cu Fundacion Telefon pa Hubentud Aruba tin pa oferce na muchanan, hobenan, adolescentenan y mayornan.
Durante un presentacion hopi extenso e cabesantenan a ricibi informacion tocante e evidence-based best practice cu Fundacion Telefon pa Hubentud Aruba ta uzando pa opera e ayudo telefonico y di internet di mucha y hoben pa e isla di Aruba St. Eustatius y Saba. Tambe nan a haya un splicacion extenso tocante desaroyo y implementacion di e diferente lectura, workshop y proyectonan di Fundacion Telefon pa Hubentud Aruba.
E traspaso di conocemento aki ta den cuadro di e ‘kenniscentrum’ di Fundacion Telefon pa Hubentud Aruba cu ta exportando conocimiento. Despues di 22 aña di existencia Fundacion Telefon pa Hubentud Aruba como un ‘Kenniscentrum’ ta exportanando conocimiento na organisacionan gubernamental y no-gubernamental den region. Banda di crea conocimiento y comparti conocimiento, awor Fundacion Telefon pa Hubentud Aruba como un ‘Kenniscentrum’ ta bai sigui exporta conocimento.
Un gradicimento ta bai na Stichting Rooms Katholieke Schoolbestuur Bonaire.
Pa mas informacion tocante ‘kenniscentrum’ di Fundacion Telefon pa Hubentud Aruba por tuma contacto cu Fundacion Telefon pa Hubentud Aruba via nos facebook: https://www.facebook.com/telefon.hubentud/, email: telhubentud@gmail.com of telefon 5886138/ 5884011.


text:
Pronostico di tempo ta indica cu diahuebs anochi, shelo lo ta levemente te parcialmente nubla sin awasero di importancia den marduga y diabierna, shelo lo ta levemente te parcialmente nubla cu posibilidad di un awasero breve.
Temperatura maximo 31 grado Celsius y temperatura minimo 25 grado Celsius.
Solo lo baha awe nochi 06:42 pm y lo sali mañan mainta 07:05 am.
Biento:
Modera te basta fuerte i for di direccion oost; forsa 3 te 5 (12 te 39 km/ora, 7 te 21 nudo).
Den dia posiblemente fuerte te duro den rafaga; forsa 6 te 7 (40 te 61 km/ora, 22 te 33 nudo).
Situacion general di tempo:
Den proximo 24 ora no ta premira cambionan significante den e tipo di tempo cu tin actualmente. Un aumento leve di humedad den oranan di marduga y mainta por induci un awasero breve riba isla di Aruba.
Condicion di lama:
Olanan di lama lo ta for di direccion oost noordoost cu haltura di 5 te localmente 8 pia.
Alerta: ta pidi usuarionan di lama pa tene na cuenta cu debi na e biento relativamente fuerte lama por ta localmente bastante bruto.
Temperatura di superficie di lama 26 grado Celsius.
Fenomenonan special: ningun
Registracion di temperatura (Celsius) y awasero (mm) den ultimo 24 ora :
Airport: max 30 / min 26 / 0.0
Hadicurari: max 28 / min 25 / 0.0
Pronostico di tempo pa proximo fin di siman:
Parcialmente nubla y generalmente seco;
Biento lo ta for di oost y modera te baste fuerte;
Den dia fuerte te posiblemente duro den rafaga.
Temperatura max/ min lo ta: 31/25


text:
AVP ultimo dianan kier pa bo kere cu Parlamento mester haci loke Gobierno di Hulanda bisa. Prome ta Mike Eman, awor ta Rycond do Nascimento. Esaki ta e campaña nobo cu Eman, Ryçond y Partido AVP ta hiba despues cu Prome Minister a anuncia cu Gobierno lo paga e 5% bek na empleadonan di sector publico y semi publico. Esaki a haci nan dolor te den nan weso y ainda nan ta cana rond cu e dolor aki cu ta haci nan pensa y papia disparate.
Ta tristo cu ambos, Eman y Ryçond, ta hurista y awor kier pretende cu na Aruba no ta Parlamento tin e ultimo palabra sino Gobierno di Hulanda. Cu esaki nan ta demostra nan cara colonial berdadero. Ta un lastima cu djis pa finnan politico partidario, nan ta recuri na un nivel asina baho. Bo lo a pensa cu AVP completo lo a para pa e independencia cu un Parlamento mester tin y lucha den union contra Hulanda. Pero loke Partido AVP, especialmente Eman y Ryçond kier, ta pa Parlamento bira un ‘stempel parlement’.
Pero AVP, Mike y especialmente Rycond, e mascarada berdadero a cay y tur hende ta mira cu nan ta djis titere politico. Awo pueblo por wak na ki banda Partido AVP ta para di berdad. Loke ta combini nan politicamente awe, nan ta bisa algo y si mayan no ta combini nan mas, nan ta bisa net contrario. Pero poco poco hasta votadonan di AVP ta ripara cu asina, AVP lo no lanta cabes nunca mas. Den apenas 8 aña nan a bay di un partido di 33 mil pa 18 mil voto na 2021. Segun encuesta independiente e cantidad aki lo sigui baha tanten cu Mike, Ryçond y Gerlien ta na cabes.


text:
Nuñe:
Diabierna den careda di 7’or y mey di anochi, presencia di polis a wordo pidi cu hopi urgencia na un adres na Nuñe pa un bringamento cu lo tabata bayendo for di man.
Varios unidad di polis a bay na e adres aki, na yegada polis a nota cu no tabata trata di un bringamento pero mas bien un problema entre dos grupo cu hopi zundramento y gritamento. Polis mesora a calma e situacion y a pidi nan pa esunnan cu a bin busca problema pa nan bandona e sitio. Polis keriendo cu cos a caba pero esaki no tabata e caso.
Algo prome cu 10’or di anochi, un biaha mas presencia di polis a wordo pidi cu urgencia na e mesun adres na Nuñe pa motibo cu un biaha mas e grupo a bin bek y e problema a bolbe start.
E biaha aki polis a actua cu man duro y a bisanan cu si nan no bandona e sitio mesora, lo bay over na detene nan. Hopi lihe e situacion a calma y e grupo a bandona e sitio.


text:
Mack a firma beca Olimpico
Di e manera aki Mack a start su preparacionan pa Tokyo2020
Atleta Mack van den Eerenbeemt a firma su beca Olimpico esaki como su preparacion pa Tokyo 2020.
Dos luna pasa Comite Olimpico Internacional a otorga un Beca Olimpico na 8 di nos atletanan elite di Aruba. Algun di nan presente na Aruba a firma e Beca Olimpico pa cu nan preparacion pa e Weganan Olimpico Tokyo 2020. Diaranzon mainta e directiva di COA hunto cu e Direccion Tecnico a firma cu e atleta elite di vela, Mack van den Eerenbeemt di sailing cu tambe ta forma parti di e 8 atletanan cu e keda escohi.
Un beca Olimpico tin como meta pa duna un atleta apoyo di e nivel mas halto, pa asina e por prepara su mes miho y trata di logra un clasificacion pa Weganan Olimpico. Cu e apoyo aki e atleta tin acceso na facilidadnan di entrenamento superior, na entrenadonan specialisa y por participa na mas competencia clasificatorio.
Mirando e aprobacion di IOC pa otorga na e ocho atletanan un beca Olimpico pa Tokyo 2020 ta un logro super grandi pa nos atletanan y un logro grandi pa deporte Arubano.
Mayoria di e atletanan mescos ta e caso di Mack van den Eerenbemt ta biba, studia y eherce nan deporte den exterior, nan lo sigui entrena den exterior, como parti di nan desaroyo deportivo. E beca ta yuda cubri un parti di e gastonan envolvi cu e preparacion ta trece cun’e. Di aki bandi COA ta desea e atleta Mack van den Eerenbeemt tur clase di exito y ta spera cu e atleta lo sa di haci bon uzo di e oportunidad aki, y cu e lo produci e resultadonan cu tanto nos ta anhela.


text:
Minister Maduro di Finansa ta informa: Eman kier pa Pueblo lubida su mal maneho financiero y su lista di 24 medida riba lomba di Pueblo Ela hisa edad di pensioen y kita gelijkbedrag di pensionado
Minister Maduro di Finansa ta informa:
Eman kier pa Pueblo lubida su mal maneho financiero y su lista di 24 medida riba lomba di Pueblo
Ela hisa edad di pensioen y kita gelijkbedrag di pensionado
Den un encuentro publico na Parlamento diahuebs ultimo, Parlamentario Eman a cuestiona cu Gabinete Wever-Croes ta bin cu yen di medida pa motibo di mal maneho financiero. Ta lastima pa mira sr. Eman bolbe recuri na e retorica cu ora cu partido MEP ta den Gobierno, Pueblo ta haya medida. Parlamentario Eman ta lubida pa menciona cu ta danki na su mal maneho financiero como ex Minister President di Aruba, awe Pueblo ta sufri keto bay. Sr. Eman mester corda pa splica Pueblo riba su lista di 24 medida cu ela bin cune riba lomba di Pueblo pavia di su desaster financiero.
Medida nr 6 pa kita gelijkbedrag di pensionado
Por ehempel, Mike no ta splica cu medida nr 6 riba su lista di 24 medida pa Pueblo, tabata pa kita e gelijkbedrag pa tur pensionado di gobierno cu ta baha cu pensioen despues di 1 di januari 2015. Hopi pensionado te ainda ta keda babuca pa haya sa di e medida aki cu Mike a pasa den silencio na 2014. Asina mes cu Eman a laga paga 3 compania di publicidad 6 miyon florin, e no a percura pa informa e pensionadonan cu ela kita e placa aki di nan pa por drecha su mal maneho financiero.
Medida nr 21 pa hisa edad di pensioen
Di mes manera, Parlamentario Eman no ta splica tampoco cu e como ex Minister President di Aruba ela bin cu e medida pa subi edad di pensioen na 65 aña pa asina tapa su mal maneho financiero. E tempo ey Eman a yena tribuna di Parlamento cu publico bisti na t-shirt berde cu e lema ‘Danki Mike pa salba nos pensioen’ y awe e mesun Mike no kier bisa cu e mester a hisa edad di pensioen danki na su propio mal maneho financiero.
Cu e debe cu Eman a crea no tin placa pa revoca medida
Awe debi na e debe cu e propio Mike Eman a crea den su momento como Minister President di Aruba, Gobierno no tin placa pa por haci cambio y paga e gelijkbedrag na e pensionado cu a keda perhudica pa e medida aki di Eman. Debi na e debe cu Eman mes a traha, awe tampoco tin espacio financiero pa por draai bek e edad di pensioen. Pesey Pueblo mester paga bon tino pa no laga Parlamentario Mike Eman bin bolbe bende Pueblo un 6 pa un 9 cu su mala maña di manipula informacion.


text:
Dialuna durante rueda di prensa di Gobierno, Prome Minister sra. Evelyn Wever – Croes a amplia riba entre otro e topico di “kiezersregister”, e registro di votadonan. Pa cual el a informa cu a base di leynan di proteccion di privacidad di e ser humano y den consulta cu diferente instancia, a yega na e conclusion cu no lo comparti e registro aki cu ningun partido politico.
Premier Wever – Croes a splica cu tur aña di eleccion, partidonan politico ta pidi copia di e registro di votadonan. Den ley ta para cu un partido politico tin derecho di pidi y haya dos copia di e registro. Riba e registro tin para nomber, fecha di nacemento, pais di nacemento, adres di e persona y na ki urna e persona ta vota. E areglo aki ta inclui den ley for di basta tempo caba, cu e meta pa asina partidonan politico por controla identidad y por controla ken ta vota na cada urna. Mientrastanto, despues cu e ley a wordo traha, hopi pais a cambia e tipo di areglo aki, sinembargo Aruba so no a cambia su kiesverordening.
Mundialmente a tuma luga hopi desaroyo riba derecho di privacidad como derecho humano (Artikel 8 van het Europees Verdrag voor de Rechten van de Mens), cu ta e tratado Europeo di derechonan humano. Esey ta pone cu locual ta contene den e kiesverordening Artikel 10, lo mester wordo elimina na Aruba tambe, sino nos ta actuando en contra di e tratado.
E tratado ta stipula cu cada ciudadano tin derecho riba privacidad y cu su adres, fecha di nacemento y pais di nacemento no ta informacion cu por cay den man di tercera sin tin mester. Door di duna e kiesregister na un partido politico, e partido politico por haci cu ne kico cu e kier y e informacion di privacidad di e ciudadano por wordo uza pa otro metanan.
Prome Minister a sigui elabora cu teniendo esaki na cuenta durante ultimo dianan ta haciendo evaluacion y a busca consehonan como Minister encarga cu Asuntonan General y esun cu mester tuma un decision riba e tema. A haya conseho di Directie Wetgeving, di Veiligheidsdienst Aruba, di Conseho Supremo Electoral y Censo. Tur e consehonan aki ta riba un liña cu e tratado art. 8 di EVRM, cual ta pone cu no por duna e kiesregister na partidonan politico. Pasobra a mira caba den pasado cu e ora e informacion ta wordo uza pa otro meta.
E meta di e ley no ta pa uza e kiesregister pa partidonan politico por manda carta na un ciudadano of bay cas di ciudadano y insisti pa e vota of haya sa unda el a nace y haya sa ken ta biba cu ken na cua adres. Esakinan ta informacion priva di cada ciudadano y como Gobierno di Aruba, ta para pa privacidad di e ciudadano. A base di esaki a tuma e decision cu no lo duna e kiesregister na ningun partidonan politico.
Mester bisa cu dos partido a pidi e kiesregister, cual ta partido AVP y partido MEP, ambos a wordo nenga. Partico AVP sinembargo a protesta e decision aki mientras cu Partido MEP a mustra comprension.
Pa resumi Premier Wever – Croes a enfatisa cu pa proteha bo privacidad como ciudadano, ta nenga di duna e informacion aki y ta spera di por conta cu sosten y confiansa di pueblo di Aruba cu e decision aki ta na interes di cada ciudadano.


text:
Kralendijk – Qredits, ONL voor ondernemers i HU Kennis centrum Digital Business & Media a investigá e impakto ku Covid-19 tabatin riba empresarionan chikitu i mediano na Boneiru, Kòrsou i Aruba. Milagros Blanken, branch manager di Qredits na Boneiru, resientemente a duna un presentashon di e puntonan prinsipal for di e investigashon akí na gezaghèber Edison Rijna i diputado Hennyson Thielman. Na final di su presentashon sra Blanken a hasi entrega di e rapòrt “Small Business Index 2021” na e dos mandatarionan.
E resultado di mas interesante di e rapòrt ta ku tin un diferensia pa loke ta e impakto di Covid-19riba empresarionan na Boneiru i esunnan na e otro dos islanan. Apesar ku mayoria empresario chikitu i mediano na Boneiru ta ‘starter’ i tin un nivel di preparashon mas abou kompará ku empresarionan na e otro islanan, nan a mustra di tin mihó resistensia pa loke ta trata e impakto di Covid-19. Un faktor ku por a hunga un ròl hopi grandi den esaki ta e sosten ku empresarionan na Boneiru a haña durante di e krísis, ku tabata kasi igual ku e sosten ku empresarionan na Hulanda a haña.
E diferensia den nivel di preparashon, di otro banda, ta enfatisá e importansia pa krea programanan di formashon i oportunidat pa interkambio di eksperensia via ‘netwerk event’ i tene charla pa asina empresarionan na Boneiru por edifiká i ekipá nan mes mas mihó.Esaki ta un motivashon pa Qredits sigui ofresé programanan di formashon manera Skol di Empresario (ku lo bira “Small Business Academy”) i drenta skolnan sekundario ku e programa di “BeYourOwnBoss”.
Mester pone atenshon spesial na krea mas fasilidat finansiero, manera supsidio, ku por yuda e empresario na Boneiru rekuperá mas lihé i na un manera sostenibel.Apesar ku e nivel di strès bou di tur empresario ta haltu, hopi taoptimista pa loke ta futuro i nan ta spera di mira adelanto den nan situashon finansiero. Esaki tambe ta pone ku nan no ta konsiderando pa hasi kambio, riba términokòrtiku, den e kantidat di empleado ku nan por tin.
Qredits i su kolaboradornan lo ehekutá e investigashon aki sigur dos biaha pa aña, pa asina por kompilá mas informashon i monitoriá desaroyo di e empresario chikitu i mediano na Boneiru, Kòrsou i Aruba. Empresario chikitu i mediano ta wesu di lomba di nos ekonomia i ta importante pa detektá i monitoriá nan nesesidat i desaroyo tambe.


text:
Kòrsou ta prepará pa Tsunami
Directie Risicobeheersing & Rampenbeleid’ (DRR) a ser instituí na òktober 2014 den Ministerio di Asuntunan General. E mishon di e direktorado ta pa garantisá i salbaguardiá na un manera efektivo i efisiente, bida, kontinuidat sosial, medio ambiente i vienes di pais Kòrsou, promé, durante i despues di un krisis Of kalamidat. Tambe e nan ta enkarga k’e responsabilidat pa apliká e lei pa kalamidat, Landsverordening Rampenbestrijding.
17 di mart último ‘rampenbestrijdingsorganisatie’ (RBo) a partisipá na un sunami dril internashonal. E ‘rampenbestrijdingsorganisatie’ ta konsistí diferente organisashon di Gobièrnu manera e.o. di brantwer, polis (Justitie), servisio médiko (GMN), Openbare werken (VVRP), Sociale zaken (SOAW), Communicatie & Voorlichting’ (AZ) pero tambe e.o. organisashon i departamentunan manera Rode Kruis, VKC, Aqualectra, BTP, Meteo i Defensie.
Den kumplimentu ku e lei pa kalamidat, e ‘Landsverordening Rampenbestrijding’; i e plan di kalamidat di Gobiernu, Directie Risicobeheersing & Rampenbeleid (ORR) konhunto ku servisio meteorológiko, a organisá un ehersisio multidisiplinario basa riba e plan pa kalamidat pa ku tsunami. E ehersisio tabata basa riba e ‘International Tsunami drill’ ku ta ser organisá tur aña i kaminda paisnan den Karibe por partisipá.
Meta di e tsunami dril tabata pa wak kon bon prepará e ‘RBo’ ta den kaso si un tsunami presentá. E ehersisio tabata konsistí di dos parti, un parti ‘desktop’ i un parti práktiko. E parti di ‘desktop’ a tuma lugá na Feffik ku ta fungi komo Emergency Operations Centre (EOC) di Korsou. Den e parti di ‘desktop’, miembronan di ‘RBo’ bou di guia di un entrenadó speshal a pasa den e prosesonan dje plan di kalamidat di Gobièrnu. E parti praktiko tabata konsistí di un simulashon di un evakuashon a konsekuensia di un tsunami. Algun alumno di Feffik a figurá komo habitantenan ku mester a ser evakuá for di e area di Janthiel, kaminda nan mester a kana bai e punto mas haltu den e area.
Den futuro Directie Risicobeheersing & Rampenbeleid lo sigui organisá mas kurso i ehersisio pa e miembronan di RBo. Pa medio di kursonan i ehersisionan miembronan di e RBo lo sigui prepará na un manera efisiente i efektivo pa nan tarea durante un krísis o kalamidat. Kòrda like nos pagina di FB: www.facebook.com/RisicobeheersingCuracao.
Download e app: kalamidat den App store Of Google play, pa bo ta bon prepará i keda bon informá!


text:
Resultadonan di Beisbòl Liga Grandi ayera:
- No tabata tin partido ayera
Partidónan di Liga Grandi pa awe:
- No tin partido awe
Resúmen:
Klase A
- Chris Garia a konektá 2 hit den 5 turno na bate ku 2 kareda anotá pa High Desert Mavericks. Chris tin un promedio di .396
- Carlton Daal a konektá 1 hit den 4 turno na bate ku 1 base por bola i 1 kareda anotá i 2 base roba pa Daytona Tortugas. Carlton tin un promedio di .266
- Ademar Rifaela a konektá 1 hit den 3 turno na bate ku 2 base por bola, 1 base roba i 3 kareda anotá pa Delmarva Shorebirds. Ademar tin un promedio di .245
- Sherman Lacrus a konektá 1 hit den 5 turno na bate ku 2 kareda empuha pa Spokane Indians. Sherman tin un promedio di .243
- Juremi Profar no a konektá hit den 3 turno na bate ku 1 base por bola i 1 kareda empuha pa Hickory Crawdads. Juremi tin un promedio di .241
- Darren Seferina no a konektá hit den 4 turno na bate pa Peoria Chiefs. Darren tin un promedio di .305
- Ozhaino Albies a konektá 2 hit den 4 turno na bate ku 1 base por bola, 2 base roba i 2 kareda anotá pa Rome Braves. Ozhaino tin un promedio di .333
Liga di Nobato
- Sander Boeldak a konektá 2 hit for di kua 1 doblete den 4 turno na bate pa DSL Braves. Sander tin un promedio di .262
- Raysheandall Michel no a konektá hit den 4 turno na bate ku 2 kareda empuha pa DSL Braves. Raysheandall tin un promedio di .320
- Chris Pieters a konektá 1 hit den 3 turno na bate ku 1 base por bola, 1 base roba i 1 kareda anotá pa DSL Cubs. Chris tin un promedio di .293
Liga Independiente
- Curt Smith a konektá 1 hit den 4 turno na bate pa Lincoln Saltdogs. Curt tin un promedio di .315


text:
Dos homber a muri y un muhe ta den unidad di cuido intensivo despues di un incidente cu a pasa diadomingo marduga, na momento cu e concierto a finalisa. E concierto a tuma lugar na un espacio habri, caminda a presenta e idolo di rock Argentino, Indio Solari. Mas di 250 mil persona a bay na e concierto na localidad di Olavarria.
Tur dos persona cu a muri a drenta hospital sin bida, tur dos tabatin 40 a√Īa¬†aproximadamente, German Maroni, secretario di salud di ciudad di Olavarria a bisa.¬†Olavarria ta situa na 350 kilometer na sur oeste di capital di Argentina.¬†Un Funcionario a splica cu ‚Äú10 hende a drenta hospital, dos di nan cu un paro¬†cardiaco y un hoben a keda den unidad di cuido intensivo despues di sufri un paro¬†cardiaco tambe‚ÄĚ.
Susana Alonso, fiscal cu tin bao su responsabilidad e caso cu a sucede na Olavarria, a¬†confirma cu dos hende a fayece. Un di e personanan cu a fayece no a ser identifica¬†ainda, pasobra no e tabatin ningun documento di identidad.¬†‚ÄúHopi rumor tabata circula tocante mas hende morto pero mi por bisa cu sinceridad¬†cu ta dos hende a fayece solamente,‚ÄĚ e fiscal a menciona den rueda di prensa.¬†Solicitud di calma¬†E concierto a desaroya den un tereno habri, cu poco a poco a cuminsa yena di hende¬†desde diasabra atardi. Hende tabata sperando pa e presentacion di e musico ey,¬†pasobra su seguidornan ta considera e concierto aki como ‚Äúe pogo mas grandi di¬†mundo‚ÄĚ, ora cu miles di persona tabata salta y canta tur su canticanan, manera un¬†himno.
Durante e show, Solari a detene varios biaha e concierto pa pidi calma y trankilidad pa tur seguidornan, y el a pidi atencion pa algun hende cu a desmaya tambe y a solicita tur hende pa no sigui pusha, pasobra e tabata mira cu hende cu tabata dilanti di su presentacion tabata keda pega contra e escenario. Solari a logra finalisa e concierto, caminda el a toca 19 cantica y hopi di nan cantica basta famoso, conoci como hit.
Hende cu a bay e concierto a bisa cu e suceso di avalancha a tuma lugar ora cu tur hende tabata purba di sali for di e lugar, unda e concierto a tuma lugar. No tabatin suficiente porta di salida y hende tabata pusha un contra otro pa purba sali. Hende cu ta stima e rock a yena e ciudad di Olavarria. Ciudad di Olavarria a declara e concierto ey como un actividad di interes pa tur municipio. Na Olavarria a yega tres biaha mas e cantidad di hende cu ta biba eynan, su poblacion di 90 mil habitante a aumenta den un par di ora.
Despues di e suceso, autoridadnan a habri un number di telefon publico pa duna informacion tocante e incidente. Durante marduga tur red social a transforma den un medio special pa purba di haya hende cu a perde den e suceso, of pa duna informacion y purba di trankilisa famia y amigonan cu tabata hopi preocupa.


text:
MOSCU, Rusia – Rusia no lo competi den e Weganan Paralimpico di Rio despues di perde un apelacion contra e prohibicion imponi pa dopahe.
E apelacion dilanti e Tribunal di Arbitrahe di Deporte (TAS) contra e prohibicion general imponi pa e Comite Paralimpico Internacional pa dopahe, patrocina pa e Estado, a wordo rechasa diamars, poniendo fin na cualkier speransa Ruso di competi den e Paralimpiconan di Rio.
E Comite Paralimpico Internacional a suspende Rusia dia 7 di Augustus. E Weganan Paralimpico lo tuma luga entre dia 7 y 18 di September.
Na final di Juli, TAS tambe a ratifica e prohibicion na 68 atleta Ruso, cu no por participa na Rusia 2016.
Un informe di e Agencia Mundial Antidopahe a laga descubri un cultura di depohe respalda pa e Gobierno Ruso.
E reporte a identifica cu Rusia “intencional y maliciosamente a distrui mas di 1400 muestra di laboratorio.”
Fuente: CNN en Español


text:
E IUD ta libera ion di koper, cu ta inmobilisa e sperma y ta hacie hopi dificil pa nan move rond den e matriz, pero no ta stop e ovarionan di traha un webo tur luna.
Den ocasion straño un sperma por pasa, e koper ta stop e webo fertilisa di implanta su mes. Unabes e IUD ta inserta den e matriz, e por keda eyden di 5 pa 10 aña (dependiendo di e tipo) of te ora abo dicidi di sac’e. Pues manera bo ta ripara, absolutamente nada di ‘space age’ - djis bon sentido.
Unabes bo specialista di cuido di salud a sigura cu IUD ta un metodo adecuado pa bo, basa riba bo historia medico y cu bo dicidi pa uz’e, no tin mucho pa haci. Ta inserta e IUD den e matriz di e hende muhe, mediante su vagina, pa un specialista di cuido di salud bon getrain, unda cu e ta keda di 5 pa 10 aña dependiendo di e tipo. Di mes bo por cambia bo pensamento na cualkier momento y bo specialista di cuido di salud simplemente por sac’e afo bek pa bo. Despues cu saca e IUD, e efecto anticonceptivo ta desaparece lihe y bo por sali na estado mes lihe, cu e hendenan muhe cu no a uza anticonceptivo mes.
E IUD di koper ta sumamente efectivo, sinembargo, e no ta un metodo cu ta adecuado pa tur hende. P’esey ta importante, pa bo ta sigur! Pues discuti e metodo cu bo specialista di cuido di salud prome, pa ta completamente sigur y convenci, cu esaki ta esun corecto pa bo.
+ POR KEDA DI 5 PA 10 AÑA (DEPENDIENDO DI E TIPO), PERO POR SAC’E NA CUALKIER MOMENTO
+ CU 99%, E TA UN DI E METODONAN ANTICONCEPTIVO DI MAS EFECTIVO
+ ADECUADO PA E HENDE MUHE CU KIER ANTICONCEPTIVO REVERSIBEL DI TERMINO LARGO DI 5 PA 10 AÑA Y DESEA DI EVITA REGIMEN DIARIO, SEMANAL Y MENSUAL
+ NO TA INTERUMPI RELACION SEXUAL
+ NO TA AFECTA PA OTRO MEDICAMENTO
+ POR UZ’E COMO UN ANTICONCEPTIVO DI EMERGENCIA, SI APLIC’E DENTRO DI CINCO DIA DESPUES DI A TENE RELACION SEXUAL SIN PROTECCION
+ POR OFRECE UN ALTERNATIVA PA ESUNNAN AFECTA PA E HORMOON DI ESTROGENO
+ POR UZ’E ORA TA DUNA LECHI DI PECHO
+ FERTILIDAD TA REGRESA NA E NIVELNAN PREVIO, UNABES CU KITA E IUD
- TA REKERI UN SPECIALISTA DI CUIDO DI SALUD BON GETRAIN PA APLIC’E Y SAC’E
- POR CAUSA CALAMBRE Y/OF SANGRAMENTO IREGULAR
- ALGUN HENDE MUHE TA EXPERIENCIA DOLOR DI CABES, SENSIBILIDAD Y ACNE DESPUES CU A PONE UN IUD
- RISICO CHIKITO DI INFECCION ORA DI PON’E Y OF ORA DI SAC’E
- NO TA PROTEGA CONTRA INFECCION HIV/AIDS Y OTRO INFECCION DI ENFERMEDAD DI TRANSMISION SEXUAL (SEXUALLY TRANSMITTED INFECTIONS (STIS).


text:
- curom
- »
- news & video
- »
- Kòrsou promové komo é destinashon #1 pa vakashon di buseo Durante di Boat Show Düsseldorf na Alemania
Kòrsou promové komo é destinashon #1 pa vakashon di buseo Durante di Boat Show Düsseldorf na Alemania
Resientemente Ofisina di Turismo di Kòrsou (CTB)
huntu ku diferente partner den sektor turístiko a partisipá na e di 50 edishon di
‘International Boat Show Düsseldorf’. E aña aki ‘Boot 2019’ a kibra rèkòrt, ku
partisipashon di mas ku 2000 ekshibidor for di 73 pais kubriendo un área di 220.000 meter
kuadrá hasiendo e feria un plataforma gigante pa tur ekshibidor partisipante. E feria ku ta
enfoká riba turismo di buseo i aktividatnan akuátiko un biaha mas a resultá masha
eksitoso.
E aña aki aproksimadamente 250.000 persona a bishitá e feria for di 100 pais respektivamente.
Mayoria bishitante ta prosedente di; Hulanda, Bèlgika, Gran Bretania, Suisa, Italia i Alemania mes.
Durante 9 dia a ekshibí Kòrsou su bida marítimo i a profilá nos isla komo é destinashon pa
vakashon di buseo pa tur sambuyadó ku ta buska un eksperensiá ekstraordinario. Ademas di esaki
CTB a duna diferente presentashon, kada bes den un seshon di 10 minüt. A kompañá e
presentashon ku un video di e kampaña nobo ‘Feel it for Yourself’. Den transkurso di e mesun
siman CTB a organisá un sena na Tulip Inn na kual a invitá tur ko-ekshibidor i un grupo selekto di
operadornan di tour. Un danki ta bai na partnernan lokal, Sun Reef Village on Sea, Rancho el
Sobrino, Blue Bay Dive & Watersports, Coral Divers Curaçao, Curaçao Divers, All West
Apartments & Diving, Go West Diving, Bluefinn Charters, Livingstone Jan Thiel Resort i Acoya
Curaçao Resort, Villas & Spa ku a kompañá CTB durante di Boot 2019.


text:
Usuarionan no por ricibi ni manda mensahe, un fayo den e servicio a afecta varios zona rond di e planeta segun medio di comunicacion Noticais Caracol TV ta informa. Fuera di Colombia, otro paisnan Latino Americano manera Venezuela, Brasil y Argentina a presenta problema.
Otro areanan afecta tambe ta Inglatera, Francia ,Italia y Belgica. Segun e portal DownDetector, 47% di usuarionan cu ta presenta problemanan a reporta cu nan no por comunica mes, mientras cu 30% ta segura cu no tin conexion. E 22% ta bisa cu nan no por log in.
Sinembargo tabata tin un aviso riba esaki caba riba un reportahe cu ta bisa cu e servicio lo stop di traha cu algun telefon segun e compania mes a publica den un blogpost.
E compania a informa cu nan ta bay traha cu celularnan cu ta mas uza y otronan no lo tin e servicio di messenger aki mas.
E lista di celular cu e servicio lo stop di traha ta:
- BlackBerry OS and BlackBerry 10
- Nokia S40
- Nokia Symbian S60
- Android 2.1 and Android 2.2
- Windows Phone 7
- iPhone 3GS/iOS 6Click akinan pa por lesa e BlogPost di e compania pa mas informacion.


text:
Jacky Circuit ta presentá Caribbean Pinks All Out 2022
Djarason na Kòrsou i tambe djabièrne na Aruba, e organisashon di Jacky Circuit Curaçao a tene un rueda di prensa huntu ku presensia di Curaçao Tourist Board kaminda a duna informashon tokante e evento internashonal di dragrace, kaminda lo tin diferente outonan for di Merka, Aruba, Puerto Rico i tambe Kòrsou.
Un evento kaminda e legendario sr. Frank Brandao lo ser honrá pa su trabounan ku a ser hasí den e mundu di e deporte di Dragrace.
Caribbean Pinks All Out ta un evento di dragrace ku lo tuma lugá, riba e fecha nan 30 di Jüni, 1,2 i 3 di Jüli próksimo. Dia 30 di Jüni ta bira un “car & bike show “den Punda kombiná ku Punda Vibes, kaminda den diferente area di Punda lo por presensiá diferente outo- i tambe bròmernan di dragrace.
Fechanan 1,2 i 3 di Juli na Curaçao International Raceway, Dia 1 di Jüli lo tin un dia di Test & Tune ku lo bai ta privá spesial pa nos partisipantenan. Dia 2 i 3 ta e dos fecha nan ofisial di kareda kaminda públiko lo por presensiá e evento di Caribbean Pinks All Out.
Entrada pa dianan 2 i 3 di Jüli lo ta pa general na balor di Nafl 40,- pa dia o un pakete di Nafl 60,- pa tur dos dia. Tambe lo tin un VIP area, entrada pa VIP-single lo ta na balor di Nafl 100,- pa dia o tambe VIP-table na balor di Nafl 550,- pa dia pa 4 persona na mesa inkluyendo un bòter di bibida aserka.
Públiko ta keda kordialmente invitá dia 30 di Jüni na nos “car & bike show” den Punda Vibes i tambe dia 2 i 3 di Jüli dianan di kareda di Caribbean Pinks All Out na Curaçao International Raceway.
Por sigui nos riba nos retnan sosial jackycircuit pa informashon adishonal.


text:
Oranjestad-Diamars mainta Minister Mike de Meza, remplazando su colega di Turismo Otmar Oduber, a dirigi su mes na e publico presente durante e di 31 Conferencia Anual di Turismo pa Norte America (ATCA).
Minister de Meza a duna tur participante un bon bini oficial na nos isla y na e conferencia importante aki. El a disculpa su colega Oduber, kende ta na Brasil pa firma un acuerdo bilateral riba tereno di aviacion.
E manatario a duna di conoce cu Gabinete Mike Eman II ta continua cu su compromiso pa loke ta industria di turismo di Aruba como esun cu mas ta contribui na nos GDP. Tambe ta compronde cu turismo ta trata di hende y experiencianan, di desaroyo sostenibel, economia y e bienestar di nos hendenan.
Mescos cu nos a haci den pasado, nos lo sigui mehora e experiencia di nos bishitantenan y nos habitantenan y nos lo sigui desaroya nos producto, mirando cu esaki ta nos unico industria substancial, pa por ofrece un bon calidad di bida pa nos habitantenan, Minister de Meza a duna di conoce.
Continuando, el a bisa cu nos isla a mira resultadonan positivo den crecemento, no solamente den cantidad, pero mas importante ainda den ADR y RevPar, cu a crece cu 19.6% y 21.3% respectivamente durante e promer 8 lunanan di 2014. Mirando cu ta trata di un conferencia enfoca riba Norte America, e mandatario a indica cu den e mesun periodo aki por a mira un crecemento di 1.9% den e cantidad di bishitantenan for di e area aki y a gradici tur presente pa e logro aki.
Minister Mike de Meza a mustra tambe algun desaroyo cu ta tumando lugar na nos isla y cu San Nicolas tin atencion special den esaki, cual el a remarca ta su hogar.
El a bisa cu maneho di Gobierno, San Nicolas lo bira e capital cultural y historico di nos isla, unda cu inversionnan publico y priva lo tuma lugar pa por realiza e maneho aki.
Den cuadro aki el a menciona cu Gobierno lo ta firmando un MOU cu Bahia Principe Don Pablo Collection pa un hotel 5 strea di 550 camber cu lo contribui grandemente na e desaroyo economico di San Nicolas y vecindario. “Nos ta spera cu na 2016 boso lo por agrega e propiedad aki na boso inventario di camber pa bende na Aruba”.
Tambe Minister de Meza a indica cu tin diferente inversionnan tumando lugar den e area di seguridad. Un ehempel di esaki ta e implementacion di camaranan di seguridad, como tambe e pronto implementacion di e beach policy ci lo contribui na duna un mayor sentido di seguridad na nos bishitantenan.
Finalizando, el a bisa cu nos ta pasando den un bon momento den e industria turistico y ta spera cu e conferencia aki lo ta exitoso den fortalece e relacionnan den e industria turistico aki cu ta uno hopi dinamico y cu ta presenta regularmente retonan di tur sorto. “Danki pa boso colaboracion valioso y mi ta desea boso tur hopi exito cu e conferencia aki”.


text:
Home
Noticia
Raport Eficiencia y efectividad di cuido medico na Aruba
18-08-2022 | 00:00
Recientemente den cuadro di medida F3 cu ta forma parti di e “Landspakket” pa cuido medico na Aruba a publica e raport ...
Di dos Rapport di Ehecucion 2022
21-07-2022 | 00:00
E di dos Rapport di Ehecucion pa 2022 a wordo entrega na Tweede Kamer y Staten di Aruba, Corsow y Sint Maarten. E di dos Rapport ...
Pakete di pais pa di tres kwartaal 2022
04-07-2022 | 22:29
Tweede Kamer i Parlamento di Aruba a ricibi e Pakete di pais di Aruba di e di tres kwartaal di 2022.


text:
Bo ta buskando un siguiente enkargo di trabou? Kòrsou Connect app ta e medio di yudansa adekuá.
“Download” e Kòrsou Connect app, presentá bo mes i drenta den kontakto ku dunadónan di trabou nobo. Kòrsou Connect ta ofresé diferente enkargo/oferta. Si bo ta traha na, òf rondó di kas, den konstrukshon òf asuntunan tékniko, òf bo ke gana algu èkstra dor di babysit? Akudí i wak kiko ta posibel pa bo. Kòrsou Connect ta ponebo den kontakto ku dunadónan di trabou, di manera ku bo por kompará tarifa. Mas aleu Kòrsou Connect ta traha ku “reviews” i “rankings”. Dor di esaki bo por selektá ku un kurason trankil e persona adekuá, na ken lo bo ke konfia e enkargo. Komo dunadó di trabou bo no tin mester tin preokupashon en kuantu asuntunan di derechonan laboral.


text:
Relato di Prensa Flex Pensioen
“Flex Pensioen” ta recompensa esunnan cu yega edad di pensioen cu un suma mas halto pa luna
Haya sa mas riba bo derecho pa pospone bo pensioen!
ORANJESTAD , Aruba 29 Augustus 2012: Sociale Verzekeringsbank (SVb) a anuncia nan campaña informativo pa educa nos comunidad tocante e sistema nobo di “Flex Pensioen”. Recien Gobierno di Aruba a cera un acuerdo cu partnernan social mediante cual a introduci e posibilidad pa pospone e cobransa di pensioen di AOV (pension di biehes). Como un forma di recompensa, e ciudadano cu a yega edad di pensioen (60 aña) por haya un suma mas halto na pensioen di AOV si e opta pa haci uzo di e areglo di Flex Pensioen.
Esaki ta un areglo cu a drenta na vigor desde dia 1 di Januari 2012, locual ta nifica cu tur persona cu ta bin na remarke pa cobra pensioen di AOV pa prome biaha por haci uzo di e areglo aki.
Luis Tromp, hefe di Departamento di Pensioen na SVb a splica cu “Flex Pensioen” ta un beneficio pa tur esunnan cu yega edad di pensioen. Tur hende cu yega 60 aña tin derecho riba nan pensioen general di biehes, y pues por haci uzo di e areglo di Flex Pensioen.
Sr. Tromp a sigui splica cu “Flex Pensioen” ta un sistema cu ta pospone e cobransa di pensioen, pues en bes di cobr’e ora ta cumpli 60 aña, e pensionado tin e opcion pa pospone cu un maximo di 5 aña. Por ta 1 aña, 2 aña, 3 aña, 4 aña of 5 aña. Cada aña cu e pensionado pospone su pensioen e lo ricibi como recompensa 7% riba e montante corespondiente di pensioen.
Por ehempel, e persona cu scoge pa cobra su pensioen cu 60 aña ta ricibi e suma maximo di AWG. 1.057- pa luna. Cu “Flex Pensioen”, e por scoge pa cuminsa cobra su pensioen na edad di 61 aña en bes di 60 aña. Si e pensionado dicidi di cobra su pensioen cu 61 aña, na luga di ricibi AWG. 1.057- pa luna, su suma mensual ta subi cu 7% y ta bira AWG. 1.130,99- pa luna. Di e manera aki por keda pospone cobransa di pensioen te cu un maximo di 5 aña.
Ta hopi importante pa esnan cu ta riba 50 aña di edad, sea hende homber of hende muhe, pa nan ta consciente di tur e beneficionan di e sistema aki di “Flex Pensioen”. Tambe ta hopi bon pa esna mas jong cuminsa haya informacion riba e forma con “Flex Pensioen” lo por beneficia nan den futuro.
E ciudadano cu aplica pa e Pensioen di Biehes AOV dibiaha ta bin na remarke pa haci uzo di e areglo di Flex Pensioen. Ora di acudi na SVb pa e pensioen di biehes e cuidadano por yena e formulario pa haci uzo di e areglo di Flex Pensioen.
Gino Croes, funcionario di comunicacion a splica cu awe ta lanza e campaña di Flexpensioen na unda SVb ta bay informa y concientisa su aseguradonan di e areglo di Flex Pensioen y tur su beneficionan. E campaña aki ta bay haci uzo di diferente medionan di comunicacion manera corant, radio emisoranan y canalnan di television local.
Ademas, cu cooperacion di partnernan ta bay tin foyetonan disponibel na puntonan strategico rond di Aruba. Tambe ta ofrece tur e informacion aki riba e website di SVb www.svbaruba.org. Locual tambe sr. Croes a menciona ta cu ta organisa algun anochi di informacion na unda tur esnan interesa por acudi y haci nan preguntanan na SVb. E detayes pa anochinan aki lo wordo anuncia ainda.
Pa mas informacion y pa aplica por tuma contacto cu Departamento di Pensioen na 527-2760 of via pensioenen@svbaruba.org. Departamento di Pensioen ta situa na Vondellaan 21 y ta habri di dialuna pa diabierna di 8:00AM te cu 12:00PM y for di 1:00PM te cu 3:00PM. Nan ta cera pa publico tur diaranson merdia.
A funda Sociale Verzekeringsbank (SVb) na aña 1960 pa administra e ley di pensioen di biehes (AOV). Na aña 1965 a expande e tareanan di SVb cu introduccion di e ley di pensioen general pa viuda y huerfano (AWW). Na aña 1966 un otro tarea adicional a bin pa SVb ora a introduci e ley di seguro di malesa (ZV) y accidente di trabao (OV). Finalmente na aña 1983 a keda institui un fondo di cesantia pa garantisa e compensacion di trahado den caso di retiro no boluntario.
Desde Status Aparte di nos pais, SVb a para riba su mes y a desaroya den un institucion clave den nos red di proteccion social. Cu inversionnan den recurso humano y su experiencia acumula durante e periodo di crisis y boom economico y tambe di cantidad di poblacion, SVB awe ta un institucion cu ta lora independiente, cu un maneho corporativo eficiente, un servicio atento y cu un gran sentido di responsabilidad.
FIN


text:
Katedral di sumpiña
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
E Katedral di sumpiña ta un obra di arte gigantesko den kura di Lanthùis Bloemhof na Willemstad. E obra ta di e artista visual kurasoleño-hulandes Herman van Bergen. Suptítulo di e katedral ta homenahe na libertat spiritual, siendo na mesun momentu un homenahe na e indjan kaketio, habitante original di Kòrsou.
Meta di e obra ta pa krea un sentro multi-religioso, spiritual i artístiko, ku ta funshoná komo espasio pa kontemplashon personal i reflekshon kolektivo riba pasado, presente i futuro di humanidat den balansa ku medio ambiente, naturalesa i planeta tera. E promé panel a wòrdu simbolikamente instalá dia 15 desèmber 2012 pa Michèle Russel-Capriles, e tempu ei presidente di fundashon Prins Bernhard Cultuurfonds Caraibisch Gebied (PBCCCB). Inougurashon ofisial a tuma lugá dia 2 di febrüari 2020.
E obra ta un struktura estilo katedral ku ta 10 meter altu i ku un superfisie di 400 meter kuadrá. Ront di un skeleto di hero ku su forma di baranka manera esunnan banda di Sint Willibrordus, a usa 30 mion taki di sumpiña di palu di wabi (vachellia tortuosa). Sumpiñanan a wòrdu rekohé e.o. na Bullenbaai, Caracasbaai i Barbarabeach. Van Bergen, na 2016 ganadó di Premio Cola Debrot, a traha ku un ekipo di 18 hóben desempleá ocho aña largo pa realisá e proyekto.
E interior di e katedral ta un laberinto iluminá ku ta integrá diferente skultura i símbolo di diferente religion. Den e murayanan tin vários espasio habrí unda obranan di arte ta eksponi. Riba invitashon di Van Bergen un kantidat di artista visual di Aruba, Kòrsou i Hulanda a kontribui ku obra artistiko, e.o. artista konosi manera Stan Kuiperi, Tirzo Martha, Francis Sling, Yubi Kirindongo, Hortence Brouwn, David Bade, Ellen Spijkstra i Jeroen Krabbé.
Na 2020 e obra di arte a gana dos premio di "CODAaward", esta den kategorianan "Landscape" i "People's Choice Award".
E katedral a atrae te mil bishitante pa dia den e promé lunanan despues di su apertura. Ku surgimento di e krisis di corona e kantidat aki a baha, kual a resulta den un total 90.000 bishitante den e promé 12 luna. Na okashon di su promé aniversario Studio Loos ta lansa na febrüari 2021 un produkshon di video, den kual diferente artista i otro persona konserni ta hiba palabra.[1] Komo iluminashon di e obra ta duna un toke adishonal na su efecto magiko i bunitesa e katedral ta habrí desde 7:00 pm kada promé djabierna di kada luna. [2]
Galeria[editá | editá fuente]


text:
Pakico mi mester acudi cerca e dokter di cas prome?
AZV ta stimula e prome liña di cuido. E dokter di cas ta un profesional medico cu a siña pa duna tratamento y cuido medico riba un tereno masha amplio mes incluyendo e guia pa personanan cu malesa cronico. Banda di esey, e dokter di cas ta un persona di confianza cu kende e pashent por consulta tur su sintomanan incluyendo su bienestar y of malesanan den famia. Esaki ta nifica cu tin hopi malesa cu e dokter di cas mes por trata.
Den ki caso mi dokter di cas lo mandami pa un specialista?
Ora e dokter di cas haya cu ta necesario y cu e como bo dokter di cas no por yuda bo of no por yuda bo mas paso ta rekeri di cuido specialisa. Sin embargo, despues di e diagnostico of tratamento di e specialista, semper e pashent por bay bek na man di su dokter di cas pa sigui haya e cuido via su dokter di cas.
Pakico ora mi yama pa haci afspraak na mi dokter di cas, e asistente ta haci mi pregunta tocante mi salud?
Awendia e mayoria di e dokternan di cas ta haci uzo di Traige. Traige ta e evaluacion di pashentnan den diferente categoria, na unda nan ta wordo clasifica segun e gravedad di e sintomanan, lesionnan y malesa. E (traige) ta wordo aplica na Spoed Eisende Hulp (SEH) di hospital y na e dokter di cas na warda pa por determina e urgencia di pashentnan cu ta yega. E meta di Traige ta pa establece prioridad y dicidi cua pashentnan mester haya tratamento medico prome y cua pashentnan por warda un tempo cortico of largo riba ayudo. Den oficina di e dokternan di cas ta poniendo cada biaha mas atencion na Traige hustamente pa contesta y guia den bon direccion e cantidad grandi di e pashentnan y pa percura cu e cuido wordo duna na e bon momento. Pa e motibo ey mes, e assistente di e dokter di cas lo haci abo como pashent pregunta pa asina yuda bo mas miho.
Pero ami no kier conta mi cosnan priva na e asistente di e dokter di cas.
No mester tin miedo pa conta e asistente di dokter loke ta pasabo. Cada asistente di dokter ta traha bou secresia medico igual cu e dokter di cas y tur otro dunado di servicio den e cadena di cuido medico na Aruba.
Mi ta pashent diabetico y awor ta wordo atendi door di un Praktijk Ondersteuner. Ken e praktijkondersteuner ta?
E praktijkondersteuner ta un persona studia riba e nivel HBO y cu amplio experiencia den e ramo di cuido di pashent. E rol di e praktijkondersteuner ta pa asisti e dokter di cas den e cuido y guia di pashentnan diabetico of pashentnan cu malesanan cardiovascular. E praktijkondersteuner ta e persona cu ta duna e pashent informacion, guia y motivacion pa e pashent por keda cumpli cu su controlnan regular y pa e pashent cumpli cu e tumamento di su remedinan segun prescripcion di e dokter di cas. E praktijkondersteuner ta traha independiente, siguiendo e plan di tratamento di e dokter di cas y bou di e responsabilidad di e dokter di cas. Por wak ambos como un ekipo trahando hunto na bienestar di e pashent.
Mi a haya un carta di referencia pa specialista. Cuanto tempo e carta aki ta valido?
3 luna
Mi ta bou tratamento di un specialista pero e asistente a caba di yama mi cu mi mester busca un carta di referencia nobo. Esaki mag y kico mi mester haci?
E specialista of e assistente di e specialista por pidi pa un carta di referencia nobo -e asina yama vervolgverwijsbrief – na momento cu bo persona ta rekeri di un continuacion di e tratamento specialistico y ora e validez di bo (prome) carta di referencia ya a caduca. Banda di esey, un continuacion di e tratamento cerca e specialista ta depende masha hopi mes tambe di e reportahe (comunicacion) entre e specialista y bo dokter di cas y dus e informacion cu bo dokter di cas a ricibi. Pues, por bay busca un carta di referencia nobo pero e dokter di cas lo mester na bon na altura si di tur loke e specialista ya a haci pa bo persona.
Mi a haya un carta di referencia di mi dokter di cas pa 1 (un) consulta cerca e specialista. Kico esaki ta nifica?
Un carta di referencia pa 1 consulta cerca un specialista ta nifica cu e specialista ta bay haci bo pregunta tocante di bo salud y e ta bay samina bo. Despues di e consulta aki e specialista lo duna bo un reportahe (terugrapportage) pa bo hiba pa bo dokter di cas of e specialista lo tuma contacto cu bo dokter di cas. E ora ey ta wordo dicidi kico e tratamento lo bira. E por sosode cu ta dicidi pa bo bay bo dokter di cas bek pa haya tratamento via bo dokter di cas por ehempel paso e specialista recomenda cierto medicamentonan. Pero por sosode tambe cu bo ta haya un carta di referencia awor pa bay e tratamento medico cerca e specialista mes. Pues e decision tocante kico ta bay sosode ta wordo tuma hunto; e specialista y e dokter di cas cu a evalua bo caso.
Mi ta bou tratamento di un specialista pero mi kier un segundo opinion, esaki ta wordo cubri door di AZV?
Un segundo opinion na Aruba ta wordo cubri door di AZV. Pa cu esaki bo mester acudi cerca bo dokter di cas pa consulta bo peticion pa un segundo opinion. E dokter di cas lo skirbi un carta di referencia (verwijsbrief) pa bo.
Pakico ta importante pa mi ta inscribi na un botica so?
AZV ta kere den un bon administracion di dunamento di remedi. E inscripcion cerca un botica tin benificio manera:
- Un miho control riba e combinacion di remedi cu ta wordo receta door di bo dokter di cas y door di otro dunado di cuido pa asina evita cualkier riesgo pa bo como pashent,
- Un solo luga unda abo como pashent por haci bo preguntanan tocante e uzo di bo remedinan.
Pakico ora dokter receta antibiotica e ta importante pa mi caba cu e tratamento si ya mi ta sinti mi bon?
Antibiotica ta remedi contra infeccion bacterial. Dokter lo receta antibiotica solamente ora ta necesario. E ta importante pa caba e tratamento paso aunke bo ta sinti miho, bo por tin bacteria ainda den bo curpa cu por haci bo malo atrobe.
Mi tin un malesa cronico y dokter a prescribi remedi pa mi. Pa cuanto tempo mi por haya remedi?
Pa malesanan cronico dokter por prescribi pa bo haya remedi pa maximo 3 luna. Esey ta nifica cu cada 3 luna lo bo mester busca un receta nobo cerca bo dokter pa hiba esaki botica.
Pakico dokter ta keda bisa mi cu ta importante pa mi keda cumpli cu e tumamento di e remedi?
Ora bo tin un malesa cronico, esey ta nifica cu nunca mas e malesa ta bay. Por ehempel ora bo tin presion halto of colesterol halto, e ta sumamente importante pa tuma bo remedinan segun e prescripcion di bo dokter pa motibo cu esaki lo yuda bo pa haya un miho control di bo malesa. Tambe door di tuma bo remedi segun e instruccion di dokter lo yuda bo pa evita di haya otro complicacion.


text:
PRESHON DI GRUPO
Kasi tur hende ke pertenesé un kaminda. Bo ke ta parti di un grupo: un grupo di mucha den bo klas òf di amigu(a)nan… Esei ta normal. Pero e por pone bo sinti insigur tambe. Por ta bo ta pensa: ‘Mi tin e pañanan korekto? Mi ta mustra bon?’
Tin bia un grupo por pone preshon riba bo. Pa hasi kosnan ku bo no ke hasi.
Manera usa alkohòl òf droga. Bo ta usa nan solamente pasobra bo ke ta parti di e grupo.
Bo ta haña difísil pa bisa nò? Òf bo ta pone bo límite?
Kisas por pasa tambe ku bo no ke ta parti di un grupo mas. Esei por ta difísil, espesialmente riba un isla chikitu. Pasobra boso ta bai topa otro tur kaminda.
Ta bon pa papia di dje! Esaki lo pone bo sinti ménos insigur. Ta importante pa bo sa ku hopi mucha i teenager ta sufri di preshon di grupo de bes en kuando. Tin bia nan ta krusa nan límitenan pa ta parti di un grupo.
Semper bo por yama nos òf chat ku nos tokante bo sintimentunan!


text:
august, 2022
12aug8:00 pmDoble R Puru den concierto bailabelDay of the Week:FridayParty & Live Music:Parties
E concierto bailabel di aña na unda Doble R den su constelacion original compaña pa Rignald Recordino ta yama Aruba danki pa mas cu 5 decada di sosten E escenario lo
E concierto bailabel di aña na unda Doble R den su constelacion original compaña pa Rignald Recordino ta yama Aruba danki pa mas cu 5 decada di sosten
E escenario lo wordo comparti cu e legendarionan Arubiano Robert Jeandor y si Solo Banda Show y tambe Papito y su Nuevo Sabor cu lo laga nan miho temanan resona.
Busca bo ticket na Hamaka Sidewalk Cafe, Gallo Rojo y na Museo Cas Tantin y na Santa Cruz Gold Express.
Pa mesa VIP: 7360815
(Friday) 8:00 pm(GMT-04:00) View in my time
Aruba Entertainment Center


text:
KRALENDIJK – Fin di siman tras di lomba a tuma lugá elekshon di e promé ‘Profeshonal pa Hóben di aña’ na Hulanda Karibense. E elekshon tabata organisá pa ‘Konsulta di Direktiva pa Hóben’, pa mustra apresio pa profeshonalnan pa hóben di Hulanda Karibense pa e dedikashon na hubentut ku hopi biaha ta supestimá i ménos iluminá.
miembronan di Konsulta di Direktiva pa hóben a duna un splikashon di e vishon konhunto ’1 famia, 1 plan’ i kiko esaki ta nifiká pa e profeshonal pa hóben i kuido pa hóben den Hulanda Karibense. Nan ta mira bèk riba e pasonan ku a pone kaba pa e fortifikashon di e koperashon mutuo na bienestar di e mucha. Algun miembro di direktiva pa hóben a duna splikashon pa prensa. A papia Silvana Janga-Serfilia, direktor Directie Samenleving en Zorg OLB (Direkshon Sosiedat i Kuido OLB). Entre otro el a menshoná ku ta traha huntu ku Den Haag i el a menshoná ku ta reuní despues di kada 6 siman. Kada organisashon tin nan tarea el a menshoná. Seguidamente a dirigí palabra Curvin George, direktor Kuido pa Hóben i Bienestar di Famia Hulanda Karibense (JGCN). “Nos ta traha duru i hopi bia no ta keda rekonosé pa e trabou. Pa e motibu aki a organisá e aktividat i bin pafó i reuní. Si nos no forma e laso huntu, no por papia di desaroyo. Tin kombersashon ta tumando lugá pa Saba i Sint- Eustatius uni huntu ku nos,” George a menshoná.
Cariela Cariela Rodriquez – Janga di 33 aña di edat a gana e Jeugdprofessional van het Jaar 2019.


text:
Nationale ombudsman no ta huzga den kaso di un keho di un habitante di Bonèiru kontra Korps Politie Caribisch Nederland (KPCN), esta e kuerpo polisial di Hulanda Karibense. E deklarashonnan di e partidonan konserní ta muchu leu for di otro i no tin un rapòrt profeshonal.
Pa e motibu akí ombudsman no por determiná ta kiko eksaktamente a akontesé durante e entrada hudisial na e kas. Ombudsman ta haña sí ku ta asina ku Koninklijke Marechaussee a faya den su informe tokante e entrada hudisial na e kas anto di e manera ei a aktua kontra e profeshonalismo nesesario. Esaki ta loke Nationale ombudsman ta skibi den su rapòrt nobo.
Prosès verbal inkompleto
E keho di e petishonario ta trata tokante aktuashon di e ámtenarnan polisial di KPCN na Bonèiru. Sigun e petishonario, a usa violensia durante e entrada hudisial na e kas. Deklarashonnan di e ámtenarnan di polis ta kontradesí esaki. E prosès verbal di Koninklijke Marechaussee, ku a haña òrdu di KPCN pa hasi e entrada hudisial na e kas, lo mester duna kontesta konkluyente tokante e aktuashonnan durante e entrada hudisial na e kas. Pero den e prosès verbal akí ta falta informashon ophetivo, motibu pa kua ta imposibel pa stipulá kiko a sosodé.
Rekomendashon pa Koninklijke Marechaussee
Ombudsman no por huzga tokante aktuashon di polis si no tin un informe profeshonal. Pa e motibu ei e ta rekomendá Koninklijke Marechaussee pa semper despues di un entrada hudisial, traha un prosès verbal ku ta kumpli ku e profeshonalismo i eksihensianan legal rekerí.


text:
Esnan cu ta positivo of den cuarentena mester sigui tur instruccion.
ORANJESTAD, Aruba – 06 augustus 2020
Manera cu a anticipa, despues di e brote den sitionan publico, e casonan positivo di Covid-19 ta sigui aumenta.
Awe 6 di augustus Aruba ta regista un total di 92 caso nobo di transmision local, 2 persona mas a recupera, un total di 703 test a wordo haci y total di casonan activo a bira 146. Nos yamada ta bay na esnan cu a test positivo y tambe esnan cu a wordo manda den cuarentena pa DVG; pa cumpli debidamente cu tur e instruccion cu a ser duna. Isola bo mes for di famia, amistadnan y publico pa e periodo cu bo permanece positivo y tuma tur e tempo cu mester pa recupera bo salud.
Na esnan cu ta pensa cu nan por tawata na risico y no tin sintoma ainda, ta recomenda bo pa bisti un mondmasker tur caminda cu bo bay, apesar cu bo no tin sintoma na e momentonan aki. E sintomanan por presenta ainda den e dianan of simannan venidero.
Gobierno di Aruba a implementa un bez mas diferente medida cu ya ta conoci pa yuda stop e virus su transmision atrobe. E medidanan aki ta ensera;
Ciere di bar, night club y rumshop
No por organisa fiesta na cas
Mondmasker ta obligatorio den transporte publico y den establesimentonan
Casnan di cuido di nos grandinan ta stop di risibi bishita.
E medidanan aki ta nesesario pa yuda stop e transmision di Covid-19 na Aruba. E medidanan aki y tambe e control riba esnan den cuarentena y isolacion lo wordo reinforsa. Task force lo ta controlando y multa lo wordo duna na es cu no ta cumpli cu orden di isolacion y cuarentena.
Recientemente nos a logra esaki, awor ta momento pa ripiti e actitud cu diciplina pa hunto nos logra.


text:
Siman pasa m’a bisa bosnan kaba ku lesamentu ta un kos hopi importante. Pero blijkbaar niun hende no ta lesa. Ata m’a haña mi ku un par di hende ta bin papia kuenta di ku mr. Bean a muri. Den e kaso aki no mr. Bean mes, pero e aktor ku a hunga mr. Bean hopi aña pasa. E aktor su nòmber mayoria hende no sa, nos konose komo mr. Bean, su nòmber mes ta Rowan Atkinson.
Yen hende grandi ta gusta pasa e notisia fake nan riba Facebook i whatsapp. P’esei nos tin ku kita smartphone for di e hendenan aki i baha nan for di Facebook. Bo tionan aki ta kai pa tur trampa online.
Pero bon, loke mi kera bisa ta asinaki; No bin puntra mi ku m’a tende ku mr. Bean a muri. Paso e hòmber ta bon bon na bida. I si bo no ta kere mi, djis google (no ta pòrnada bo tin’é riba bo telefòn).
E tipo di hoaxnan aki ta bini kada tantu tempu, ku nan ta gaña ku un sièrto artista a muri. Aki 3 stap pa bo wak pa bo mes ku e kos aki ta bèrdat si òf nò:
1. Si ta bo tio of tanchi a pas’é pa bo via app.
Tanchi ku tionan aki of bo kolega di 60 aña standart ta kai p’e trampanan aki. Si ta nan a manda mensahe di RIP riba app of Facebook. No kere nan. Nan no sa di kiko nan ta papiando. Si ta resultado di sorteo wega di number korsou sii… Kere nan. Pero artista internashonal ku a muri.. Miho bo buska un fuente mas konfiabel pa esei.
2. Bo por Google pa chèk.
Si bo resultadonan di Google ta duna bo solamente headline di site nan ku no ta konosi aka no ta site di notisia grandi manera The Guardian, Daily Mail, The Huffington Post, Fox News etc, no kere. Esaki ta señal ku ta un hoax.
3. Wak e linknan ku nan ta klòp ku e titulo.
Wak e titulo di e artikulo, e por bisa bo Fox Breaking News. Esei ta pone bo kere unbes. Pero awor wak e link bou di dje, e URL. Ta di Fox News? Nò? Awèl no kere. Ta hoax.
Wak un ehèmpel den e screenshot akibounan. E titulo (n’e ultimo resultado marka lila) ta bisa FOX Breaking News. Pero wak e url (e parti marka ku kòra), esei ta un site ku porta bo no a yega di tende di dje nunka, paso no ta e url di fox news.
Awor ku bo por identifika un hoax pa bo mes, bai dal un baño kita salu for di bo kurpa i buska kushinamentu p’e muchanan haña. Paso mr. Bean morto òf bibu, no ta kushinan pa nan.
Pasa un dushi Djadumingu verder.


text:
Foro
Un foro ta un plataforma online kaminda bo por papia ku mucha i hóbennan di mesun edat riba tur tópiko na forma anónimo. Bo por hasi un pregunta, kompartí un eksperensia òf reakshoná riba otronan online. Bo por papia tokante kiko ku ta. Kisas bo pregunta i kontesta ya ta pará aden kaba.
Ehèmpel di tópikonan riba e foro por ta: tentamentu, situashon na kas, emoshonnan, miembronan di famia, sèn, separashon/divorsio, relashon i salubridat.
Bo tin un pregunta òf eksperensia tokante un otro situashon? No ta problema, bo por kompartí esei gewon! Riba e foro bo por papia tokante kiko ku ta.
Kiko ta un tópiko?
Un tópiko ta un asuntu òf pregunta ku bo ta prepará den e foro.
Kon mi ta prepará un tópiko?
1. Klik riba un di e kategorianan dje foro(por ehèmpel skol, violensia, otro/diferente)kaminda bo ke traha un tópiko.
2. Klik ariba na man drechi riba ‘New topic’. Awor bo por traha un tópiko i butele.
Bo tópiko no ta wòrdu poné direktamente riba e foro i lo wòrdu evaluá i aprobá promé dor di un di nos boluntarionan. No ta wak e kontenido di bo pregunta, pasobra bo mag puntra òf kompartí tur kos. Pero ta kontrolá si niun regla di kas ta wòrdu violá.
Kon mi ta reakshoná riba un tópiko?
Klik riba e tópiko ku bo ke reakshoná riba dje. Klik ariba na man drechi riba ‘reply’. Awor bo por pone bo reakshon.
Bo pregunta no ta aden? Tuma kontakto ku nos e ora ei via e 918@kinderbeschermingcuracao.org.
Reglanan di kas di foro
Pa sòru ku tur hende komportá nan mes nèchi riba e foro nos a prepará un kantidat di reglanan di kas. Promé ku bo tópiko wòrdu poné riba e foro, esaki lo wòrdu kontrolá dor di un moderadó (un di nos boluntarionan).
- Si bo a traha un kuenta, bo ta bai di akuerdo ku e reglanan di kas di nos foro.
- Riba e foro nos ta trata otro di forma respetuoso.
- No ta pèrmití pa ofendé, provoká, ataká un hende òf pa usa palabranan malu. Sea semper amabel, nos ta aki pa yuda otro.
- Pa protehá bo privasidat, no mag kompartí datonan personal manera bo nòmber, direkshon òf number di telefòn riba e foro.
- Sòru pa bo mensahenan ta kla i legibel. Trata di evitá uso innesesario di demasiado lèter kapital i signo di sklamashon.
- No ta pèrmití pa pasa pa un boluntario òf kolaboradó di Stichting Kinderbescherming Curaçao.
- No ta pèrmití niun forma di diskriminashon.
- Bo no por hasi propaganda pa produkto òf servisio.
- No por kompartí portrèt.
Si ta violá un di e reglanan di kas, e moderadó tin e derechi pa desaprobá bo tópiko òf pa eliminá bo reakshon riba un tópiko. Si un kuenta ta violá e reglanan di kas mas bia, nos lo blòkia bo kuenta.


text:
Xander Bogaerts (Boston Red Sox) a bai di 5-4 ayera i asina ta empatá su mihó marka di kantidat di hit den un wega
Kenley Jansen (Atlanta Braves) a picha un ining i permití un kareda riba un honron. El a enfrentá kuater bateadó. No tabata un situashon di salba wega pero a sigurá e viktoria pa su ekipo. Kenley a poncha un bateado
Jurickson Profar (San Diego Padres) a bai di 4-0 ayera i a manera kai den un slump despues di tabata den un racha kayente. Profar di 12-0 den último tres weganan
Jonathan Schoop (Detroit Tigers) no a mira akshon ayera
Andrelton Simmons (Chicago Cubs) ta riba lista di hungadónan leshoná ku problema di skouder. E lo por keda aktivá na prinsipio di ougùstùs
Ozhaino Albies (Atlanta Braves) Ozzie Albies a sufri un fraktura na su pia robes i lo keda pa for di akshon pa un periodo largu. Speransa ta ku e lo por ta bek pa fin di ougùstùs òf prinsipio di sèptèmber. E siman aki e lo kuminsá fangu bala tiki tiki pero ainda no por hasi nan pa ku bateo
Didi Gregorius (Philadelphia Phillies) a keda laga den libertat ayera. Pendiente awor si un otro ekipo ta yama pa ofresé un oportunidat nobo
Play of the Day


text:
playeverywhere
-
News
3 dia di Baseball5 na Aruba
Randolph Oduber ta papia riba e 3 dianan di Baseball5 na Aruba.Read More »
-
News
Rafael Cabrera ta papia riba e 3 dianan di Baseball5
Representante di WBSC Rafael Cabrera ta papia riba e 3 dianan di Baseball5 na Aruba.Read More »
-
News
Representante di WBSC ta papia riba e 3 dianan di Baseball5
Andrea D’Auria representante di WBSC ta papia riba e 3 dianan di Baseball5 aki na Aruba.Read More »
-
News
Baseball 5 a bishita diferente bario
Baseball5 a bishita diferente bario di Aruba Despues cu diamars ultimo Baseball5 a bishita e bario di San Nicolas, diaranson…Read More »
-
News
Ultimo dia di bishita Baseball5
Ultimo dia di bishita di Baseball5 na scolnan Awe mainta trempan e team completo di Baseball5 conhuntamente cu Ibisa y…Read More »
-
News
Di dos dia Baseball5
Baseball5 a sigi awe Despues cu ayera a start cu e bishita di baseball5 na diferente scolnan Rond di Aruba,…Read More »
-
News
Apertura Official
Apertura official di e seminario di Baseball5 Ayeratardi na Holiday Inn a tuma lugar e aperture di e seminario di…Read More »
-
News
Baseball5 den Village
Baseball5 a sigi den Village Despues cu mainta a bishita diferente scolnan pariba di brug, den oranan di atardi e…Read More »


text:
Djasabra 04 di desèmber 2021 Tirabon a bolbe organisá un kompetensia di e deporte tiru manera ta kustumber, e famoso “christmasturkeytournament”. Wertabata
parsialmente nublá ku algun spat leve di áwaseru lokal. Bientu tabata generalmente for di direkshon ost i moderá; forsa 3 te 4 (12 te 30 km/ora, 7 te 16 nudo).
E Parkourku a skohe pae kompetensia di e deporte di tiru e bia aki tabata “practicalshooting” riba 5, 10, 15 i 25 meter di distansia uzando un kombinashon di pistol i rifel, kaliber 9mm i .22 largu. Premionan tabata pa terser lugá, un galiña henter, segundo lugá, un ham di Pasku henter i pa e ganador apsoluto, un kalakuna henter.
Na di terser lugá a sali EricSoleana, Peter Silberie a bai ku e premio di segundo lugá i e konosido Jadyr da Silva Piloto a sali e ganador apsoluto kibrando su mes un record i bariendo tur otro deportista tiradó ku un “hit factor” di 0.52, esaki uzando e método “comstock”, kaminda ta dividí e kantidat di punto dor di e lapso di tempu ku e deportista tiradó a dura pa e tira.
Na final di e kompetensia, e presidente di Tirabon, señor GandyMauricio a hiba palabra felisitando Jadyr i gradisiendo tur partisipante, i muy espesialmente pa e damanan miembro di direktiva ku a sa di hasi un tremendo trabou den e parti di registrashon di puntonan, tempu i tambe e skor. Alabes e la duna palabranan di apresio pa e deportista tiradónan bishitante ku tambe a djòin hasiendo e kompetensia a un mas plasentero.
Nòmbernan di partisipantenan; GandyMauricio, EricSoleana, Peter Silberie, Jadyr da Silva Piloto, YaëlSoliano, Quinlan de Lanoy, ShermanBlanken, MarvelousMolina, NathaniellaMauricio-Martis, EthurielNicolaas, DesireeSilberie-Soliano, GilroyRynschot
All by all, tabata un momentu tremendo kaminda ku deportistanan tiradó a pasa un ratu ameno ku otro, esaki teniendo na kuenta ku reglanan vigente di COVID.


text:
WILLEMSTAD – E estreno di e dokumental tan antisipá di NINA: E historia tras di MAFFIAMEID a tuma lugá djamars ultimo na the Movies, Skalo, ku un antesala ku a marka historia. Diferente dignitario i invitado a kana e ‘red carpet’ di e dokumental, unda Nyorka ‘Nina’ Lindeborg tambe a hasi su entrada rondoná pa su famia i amigunan.
Aki, diferente famia i amistat di Nina a ekspresá nan alegría pa mira e dokumental tan antisipá mira lus di dia. Despues di algún palabranan di gratitut, tur invitado por a pasa pa e sala luhosamente renová di IMAX pa gosá di e promé episodio di e dokumental.
Un proseso largu
A traha aproksimadamente 3.5 aña riba e dokumental aki, ku a keda produsí pa e talentoso duo German Gruber Jr. i Justin Kees, i a keda graba na Kòrsou i tambe na varios stat na Hulanda. Partí di e elenko tabatin tres aktris ku a hunga e papel di Nina, banda di e aktornan ku e trese na bida diferente figuranan importante den su bida. Despues di a marka historia ku su outobiografía emoshonante, MAFFIAMEID, ku aktualmente ta den su di ocho imprenta, a kuminsá e proseso pa traha un dokumental di e bida di Nina. Na promé instante Nina tabatin varios opshon na Hulanda, pero al final ela opta pa traha ku CARIFLIX di Kòrsou.
Un atvertensia pa hubentut
Nina ke pa e relato di su bida ta fungí komo un atvertensia serio pa hóbennan no skohe pa e bida di krímen ku finalmente no ta bale la pena. E eksperensianan di Nina ta asina numeroso, ku por skibí un di dos buki di su bida. E dokumental di kuater episodio, ku ta pasa riba CARIFLIX, si ta bai más profundo den e historia. Apesar di un hubentut turbulento i un adultes marka pa prostitushon i wega di droga, ta remarkabel pa mira kon Nina a tuma rienda di su bida despues di a sinta un kastigu di mas di 12 aña. Awó Nina ta pasa su tempu papiando ku hóbennan den riesgo i mamanan soltero. Tambe e tin diferente otro proyekto emoshonante ku Nina ta trahando riba den futuro serkano. NINA: E historia tras di MAFFIAMEID ta un obra magistral ku lo hiba bo den un variedat di emoshon i ta duna bo un bista kon bida di hende por tin hopi buelta, pero ku semper tin espasio pa kambio i kresementu.
Kumpra bo ‘voucher’
Pa sintonisá e kuater episodionan di NINA: E historia tras di MAFFIAMEID bo mester ‘download’ e app di CARIFLIX vía App Store of Google Play, traha un kuenta i kumpra e pakete na rason di 39,90 USD. Of 70 florín antiano ku bo tarjeta di krédito. Tambe bo por kumpra bo ‘voucher’ na TeleCuraçao, Mensings Caminada i 24 Uur Uit De Muur i e otro puntonan di benta konosí riba nos islanan. Bishitá www.facebook.com/Maffiameid of Instagram @maffiameid pa mas informashon.


text:
KRALENDIJK – Riba djasabra 12 di desèmber Selibon, Radio Live 99.9 FM i e proyekto ‘NOBO’ ta organisá un evento pa famia. E organisadónan ta spera di hala mas atenshon riba importansia di redukshon di shushi i resiklahe di plèstik na Boneiru. Famianan ta keda invitá pa entre 9’or i 11’or di mainta bin entregá nan desperdisio di plèstik na Plasa Medio Ambiente. En kambio pa nan esfuerso adultonan ta haña un tas re-usabel grátis i muchanan ta haña un trit di un dushi eiskrim di Tio Pepe. E shou di mucha na Radio Live 99.9 FM ‘Panchito Live’ ta transmití e evento di Redukshon i Resiklahe aki.
Probablemente aki 20 aña separashon di shushi ta un parti nòrmal di nos rutina diario. Pero no ta fásil pa kambia nos komportashon. Pues esaki ta e momentu pa duna informashon na nos hóbennan tokante redukshon di shushi i resiklahe na Boneiru.
Selibon a krea e infrastruktura ku ta nesesario pa kolektá fluho di shushi manera plèstik, papel i kos di metal na Plasa Medio Ambiente, Hato i Morotin. Ora nos separá nos shushi, nos por:
1. Redusí e kantidat di shushi ku ta depositá na lèntfel, i
2. Resiklá produktonan residual na Boneiru.
Tur fluho di shushi ku Selibon kolektá separadamente, ta keda almasená separadamente na lèntfel, en espera di prosesamentu mas aleu.
NOBO ta un proyekto lokal di resiklahe di plèstik ku WWF-NL (Fondo Mundial di Naturalesa – Hulanda) a finansiá i ku ta usa plèstik tipo 2 pa traha produktonan nobo i inovativo, manera aparato pa tene telefon, kos pa pone glas ariba i makutu chikitu. Na e momentunan aki Fundashon Mariadal ta NOBO su suministradó mas prinsipal di plèstik tipo 2, yamá tambe HDPE. Nos ta spera ku e evento ta inspirá habitantenan di Boneiru pa separá nan shushi di plèstik i depositá plèstik tipo 2 den e klikonan oraño di NOBO na Plasa Medio Ambiente. Bishitá ‘NOBO Bonaire’ riba Facebook pa mas informashon.